Kes baru naik kembali, jangkau 6,000 jangkitan

Malaysia merekodkan kes baru sebanyak 6,848 menjadikan kes keseluruhan Covid-19 meningkat sebanyak 646,411.Selangor kekal mencatat kes harian tertinggi sebanyak 2,558 disusuli Kuala Lumpur (884), Sarawak (699), Negeri Sembilan (685), Johor (426), Sabah (309), Kelantan (248).Hanya Perlis (2) sahaja yang mencatatkan kes satu digit hari ini.Negara juga mencatat sebanyak 7,749 kes sembuh menjadikan jumlah keseluruhan kes sembuh meningkat kepada 563,779.Kes aktif dengan kebolehjangkitan pula kini berjumlah 78,864.Dalam pada itu, 912 pesakit ditempatkan di unit rawatan rapi (ICU) termasuk 458 orang memerlukan bantuan alat pernafasan.Malaysia turut mencatat 84 lagi korban akibat Covid-19, menjadikan jumlah mangsa yang maut meningkat kepada 3,768.


AS sita laman web jual ‘malware’ curi data komputer

Pihak berkuasa Amerika Syarikat (AS) mengumumkan bahawa mereka menyita domain internet yang menjual perisian berniat jahat yang digunakan untuk mencuri data dan mengawal komputer mangsa.
Penyitaan laman web, worldwiredlabs dot com, dilakukan oleh pihak berkuasa persekutuan di Los Angeles sebagai sebahagian daripada usaha penguatkuasaan undang-undang antarabangsa, kata Jabatan Kehakiman (DoJ) AS dalam satu kenyataan.
Laman itu menjual NetWire, sejenis “malware” yang dikenali sebagai “remote access trojan” (Rat) yang merupakan "program canggih yang mampu menyasarkan dan menjangkiti setiap sistem operasi komputer utama," kata kenyataan itu.
Ia membenarkan pengawasan rahsia, mewujudkan "'backdoor” untuk kawalan pentadbiran dan capaian jauh tanpa halangan dan tanpa kebenaran ke atas komputer mangsa, tanpa pengetahuan atau kebenaran mangsa," menurut rekod mahkamah yang difailkan di Los Angeles yang dipetik kenyataan itu.
Setakat ini, jumlah transaksi pembelian perisian itu daripada laman web yang disita tersebut belum dapat dipastikan.
Pemerhati hak digital Citizen Lab dalam laporan pada 2017 menyebut NetWire pertama kali muncul pada 2012 dan digunakan dalam serangan penipuan kad kredit yang menyasarkan sektor penjagaan kesihatan dan perbankan.
"Penjenayah menggunakan NetWire pada skala global, dan kami bertindak balas dengan membongkar infrastruktur yang menyebabkan kemudaratan yang tidak disangka kepada mangsa di seluruh dunia," kata Peguam AS Martin Estrada dalam satu kenyataan.
Reuters cuba mendapatkan maklum balas daripada jurucakap pasukan penyiasat AS itu namun tidak berjaya.
Seorang warga Croatia yang merupakan pentadbir laman web itu ditangkap Selasa lalu manakala penguat kuasa undang-undang Switzerland secara berasingan merampas pelayan komputer yang menganjurkan infrastruktur “malware” itu, tambah DoJ.
Rampasan itu berlaku ketika pihak berkuasa UD berusaha untuk meningkatkan kerjasama dengan negara lain dalam menyiasat jenayah siber rentas sempadan.
Strategi keselamatan siber baharu yang didedahkan oleh Rumah Putih minggu lalu memerlukan gabungan yang lebih kukuh dengan kerajaan luar.


Impak subvarian Omicron di Malaysia boleh dilihat dalam tempoh beberapa minggu lagi, kata pakar

Beberapa minggu yang datang bakal menjadi tempoh masa penting untuk Kementerian Kesihatan menilai impak varian BA.5.2 dan BF.7 Covid-19 yang dikesan baru-baru ini di Malaysia, kata pakar virologi, Dr Muhammad Amir Yunus.
Amir yang juga Saintis Virologi Institut Perubatan dan Pergigian Termaju (IPPT) USM, berkata walaupun masih terlalu awal untuk menyifatkan perkembangan ini sebagai "merisaukan", KKM bagaimanapun disaran supaya memberi perhatian penuh supaya dapat mengelakan kenaikan mendadak kes Covid-19 di negara.
Varian BA.5.2 dan BF.7 sebelum ini dilaporkan sebagai dua varian utama yang tersebar di China apabila ia dikesan dalam 80% kes Covid-19 di negara terbabit.
Apabila varian ini dikesan berada di Malaysia, orang ramai meluahkan kebimbangan terutama apabila China kini sudah menamatkan sekatan perjalanan di negara itu sekali gus membolehkan rakyatnya mengembara ke negara luar.
Menurut Amir, kerisauan yang ditunjukkan rakyat Malaysia juga selari dengan pandangan beberapa negara lain memandangkan perkembangan ini dibimbangi akan meningkatkan kembali jumlah kes Covid-19.
"Saya faham kerisauan ini sebab ada laporan menyatakan separuh penumpang yang membawa pelancong dari China positif Covid-19," katanya kepada MalaysiaNow, mengulas laporan insiden di Milan, Itali baru-baru ini.
Tutup sempadan, sekatan pergerakan masih relevan?
Disebabkan varian itu dikesan dalam kebanyakan kes jangkitan di China, ramai mendesak kerajaan supaya menyekat kemasukan pelancong dari republik itu dalam usaha mengekang penularan Covid-19 di Malaysia.
Antara keluhan yang diluahkan beberapa pihak termasuk masyarakat ialah tidak sanggup berdepan pelaksanaan sekatan pergerakan.
Meskipun pelaksanaan Perintah Kawalan Pergerakan (PKP) sebelum ini dilaksanakan demi keselamatan orang ramai, ia bagaimanapun menyebabkan ekonomi negara terjejas dengan sektor berkaitan pelancongan menerima impak paling teruk.
Bagi Amir, pelaksanaan PKP pada masa ini dianggap tidak wajar, namun, tindakan itu juga tidak boleh diketepikan sepenuhnya.
Katanya, situasi ini bergantung kepada tahap keterukan penularan Covid-19 di Malaysia dan tahap sistem kesihatan negara seperti keupayaan hospital menangani kemasukan pesakit.
"Saya yakin KKM mesti ada nilai ambang untuk memantau keadaan ini.
"Jika ramai pesakit dimasukkan ke ICU dan kesnya berkaitan dengan salur pernafasan, waktu itu baru kita perlu risau dan boleh mula debat sama ada ingin melaksanakan PKP atau tidak," katanya.
Baru-baru ini, Menteri Kesihatan Dr Zaliha Mustafa turut menggesa orang ramai supaya mendapatkan suntikan dos penggalak kedua ekoran peningkatan mendadak kes Covid-19 di China.
Dalam kenyataannya, beliau turut mendedahkan hanya 1.9% yang mengambil dos suntikan kedua manakala 49.8% sahaja rakyat mendapat vaksin dos penggalak pertama.
Mengulas mengenai angka yang agak suram ini, Amin menjelaskan ramai mungkin tidak menganggap vaksin sedia ada sebagai signifikan untuk melawan varian Omicron.
"Secara asasnya, dua varian ini adalah dalam subvarian Omicron, malah mempunyai reaksi yang lebih kurang sama.
"Kajian menunjukkan vaksin sedia ada kurang keberkesanan dengan varian ini dan mungkin sebab ini ramai enggan mengambil suntikan penggalak," katanya.
Bagaimanapun, Amir menyarankan supaya kerajaan terus memanfaatkan bekalan vaksin yang masih ada supaya ia tidak dibazirkan.
"Jika hendak mengawal wabak atau pergerakan ejen penyakit berjangkit ini agak sukar.
"Justeru, kita perlu ambil langkah bersedia seperti melaksanakan saringan sebagai usaha memastikan tiadak kenaikan  mendadak kes Covid-19 dalam tempoh beberapa bulan akan datang," tambah beliau.


Rakyat mula bosan dan meluat perebutan kuasa ahli politik, titah Sultan Selangor

Sultan Selangor, Sultan Sharafuddin Idris Shah bertitah, rakyat sudah mula bosan serta meluat dengan tindak-tanduk ahli politik yang sentiasa dilihat bercakaran dan bertelingkah dalam merebut kuasa pemerintahan Negara.Sultan Sharafuddin juga berdukacita kerana kebanyakan ahli-ahli politik seolah-olah tidak mempedulikan langsung masalah dan kesusahan yang dihadapi oleh rakyat yang terkesan akibat pandemik Covid-19.“Keadaan rakyat turut terkesan kerana kedudukan ekonomi terjejas,” titah Sultan Sultan Sharafuddin melalui satu kenyataan yang dikeluarkan oleh Setiausaha Sulit Baginda, Muhamad Munir Bani.Titah itu turut meminta, ahli-ahli politik lebih bertanggungjawab di dalam memastikan penderitaan rakyat ini sentiasa menjadi keutamaan.“Kesusahan dan penderitaan rakyat di dalam kehidupan seharian perlu segera ditangani dan diselesaikan dengan mengambil pendekatan yang drastik dan efektif,” tambah baginda.Titah Sultan Selangor itu hadir sebagai mengambil maklum dan menyokong kenyataan Yang di Pertuan Agong, Sultan Abdullah Sultan Ahmad Shah pada 16 Oktober lalu.Sultan Sharafuddin meminta semua pihak terutama ahli-ahli politik di negara ini, untuk sentiasa bekerjasama tanpa mengira pendirian parti masing-masing dan sentiasa fokus di dalam membantu rakyat serta negara dalam menangani masalah penyebaran wabak Covid-19 dan membina semula ekonomi Negara yang teruk terjejas.


Sekolah memandu dibenar beroperasi esok

Industri latihan pemanduan (ILP) kenderaan motor di seluruh negara dibenarkan beroperasi mulai Khamis ini (9 September) semasa tempoh Pelan Pemulihan Negara (PPN) secara janji temu, kata Menteri Pengangkutan Wee Ka Siong hari ini.Beliau berkata walaupun ILP dibenarkan beroperasi pada tarikh itu, proses pengujian untuk mendapatkan lesen memandu berkaitan hanya akan bermula pada 17 September.“Ini bagi membolehkan institut memandu dan Jabatan Pengangkutan Jalan (JPJ) bersedia sepenuhnya bagi mengelakkan isu-isu berbangkit yang boleh memberi kesan negatif kepada calon,” katanya dalam sebuah kenyataan.Wee berkata kebenaran yang telah mendapat kelulusan daripada Majlis Keselamatan Negara (MKN) itu adalah tertakluk kepada pematuhan prosedur operasi standard (SOP) PPN berfasa yang berkuat kuasa.Beliau berkata pekerja, tenaga pengajar dan calon perlu lengkap menerima vaksin Covid-19 dengan mengemukakan sijil digital vaksinasi Covid-19 dan kad pengenalan manakala institut pula hanya dibenarkan beroperasi dengan kapasiti pekerja berdasarkan peratusan pekerja yang telah lengkap menerima vaksin.“Sekiranya 40% pekerja ILP telah lengkap menerima vaksin, institut dibenarkan beroperasi dengan kapasiti 60% pekerja. Jika 60% lengkap divaksin, institut boleh beroperasi dengan 80% pekerja.“Syarikat juga dibenarkan beroperasi dengan kapasiti 100% sekiranya 80% pekerja lengkap menerima dua dos vaksin,” katanya.Wee berkata mana-mana kakitangan/calon yang bergejala, sedang dalam perintah kawalan pergerakan diperketatkan (PKPD), pesakit dalam pemantauan (PUS) dan sedang menjalani perintah kuarantin tidak dibenarkan hadir ke ILP.Katanya, semua kakitangan dan calon perlu mematuhi protokol kesihatan yang ditetapkan oleh kementerian kesihatan (KKM) dan melaksanakan norma baru seperti pemeriksaan suhu badan, mengimbas MySejahtera, mengamalkan penjarakan fizikal, pemakaian pelitup muka dan menggunakan pensanitasi tangan.Memahami dan prihatin dengan kesukaran yang terpaksa dihadapi oleh pengendali institut memandu akibat pandemik Covid-19, Wee berkata kementerian pengangkutan memutuskan pemberian moratorium selama tiga bulan iaitu hingga 30 November ini bagi keperluan pembaharuan permit institut memandu yang tempoh sah laku permitnya tamat antara Januari hingga September 2021.“Diharapkan dengan pengoperasian semula ILP ini dapat memberi kelegaan kepada para pengusaha ILP atau institut memandu, tenaga pengajar dan orang ramai yang memerlukan perkhidmatan berkaitan,” katanya sambil mengingatkan bahawa sebarang ketidakpatuhan SOP ditetapkan boleh diambil tindakan di bawah Akta Pencegahan dan Pengawalan Penyakit Berjangkit 1988 (Akta 342).


China keluarkan panduan sistem penjagaan asas warga emas menjelang 2025

China mengeluarkan panduan kepada semua wilayah untuk membina sistem penjagaan asas warga emas menjelang 2025, kata agensi berita Xinhua yang dikendalikan kerajaan pada Ahad, dalam langkah terbaharu untuk mencegah krisis demografi.
Parti pemerintah telah mengerahkan sumber untuk memastikan kumpulan umur yang lebih terdedah dijaga.
Pada 2020, warganegara berumur 65 tahun ke atas menyumbang 13.5% daripada populasi China, berbanding 8.87% yang didaftarkan pada 2010.
"Menggalakkan pembinaan sistem perkhidmatan penjagaan asas warga tua adalah tugas penting untuk melaksanakan strategi nasional secara aktif terhadap penuaan penduduk dan mencapai penyamaan perkhidmatan asas awam," kata Xinhua.
Menurut republik itu, garis panduan berkenaan memerlukan semua wilayah supaya melaksanakan senarai perkhidmatan penjagaan asas warga emas, berdasarkan faktor seperti tahap pembangunan ekonomi dan sosial serta keadaan kewangan.


Covid-19 akan merebak dengan lebih kencang

Tiada siapa yang dapat mengawal penularan wabak Covid-19.Penularan wabak Covid-19 akan menjadi semakin rancak apabila populasi dunia yang mendapat vaksin semakin meningkat.Ini kerana lebih ramai manusia akan menjadi pembawa kuman Covid-19 tanpa sedar kerana mereka berada di dalam kategori satu, tidak bergejala atau dua, bergejala ringan.Golongan ini tidak akan membuat ujian saringan melainkan dimaklumkan mereka mungkin ada kontak rapat daripada pesakit Covid-19 kategori tiga, empat dan lima.Oleh itu, wabak Covid-19 akan terus merebak sehingga semua manusia mengalaminya.Apa yang diharapkan ialah apabila wabak Covid-19 menjamah mangsanya yang baru, mangsa itu sudah dilengkapi perisai anti-virus, iaitu sekurang-kurangnya satu dos vaksin.Dengan perisai tersebut, majoriti mangsa baru Covid-19 kemungkinan besar hanya berada di kategori satu atau dua, yang tidak memerlukan rawatan di hospital.Ketika itu, beban kepada pihak barisan depan, hospital dan kerajaan akan berkurangan.Keperluan menguji Covid-19 hanya untuk pesakit yang berada di kategori tiga ke atas.Ini adalah suatu kenyataan yang perlu diterima.Usah berharap lagi jumlah jangkitan Covid-19 akan berkurangan.Ia akan terus meningkat di seluruh pelusuk dunia.Lambat-laun, kita akan terkena Covid-19.Kita cuma berharap apabila kita terkena Covid-19, ia hanyalah seperti satu selsema berat yang tidak mengancam nyawa.Oleh itu, kerajaan perlu menukar format ketika melaporkan kes Covid-19 harian.Fokus pada kadar peratusan vaksin dan jumlah kes Covid-19 yang dipecahkan kepada mereka yang belum divaksin dan yang sudah divaksin.Hanya laporkan kes harian kategori tiga dan ke atas.Mereka yang sudah divaksin hanya perlu kuarantin di rumah.Mereka yang belum divaksin terus divaksin ketika dirawat di hospital.Covid-19 sudah menjadi sebahagian daripada hidup manusia, yang tidak mungkin dihapuskan.Tidak seperti AIDS, Covid-19 ini sangat susah dihindari meskipun adanya gaya hidup yang sihat.Terimalah vaksin, lalu hiduplah secara normal bersama Covid-19.Dan mulakan kempen mengibar bendera merah di rumah jika anda dan keluarga anda belum mendapat sebarang tarikh untuk divaksin.Sediakan perisai sebelum Covid-19 datang mengunjung.


GPS yakin sapu bersih kerusi pada PRN Sarawak

Pengerusi Gabungan Parti Sarawak (GPS) Abang Johari Openg yakin gabungan itu akan dapat memenangi kesemua 82 kerusi Dewan Undangan Negeri (DUN) yang dipertandingkan pada Pilihan Raya Negeri (PRN) Sarawak bulan depan.“Sekarang adalah masa untuk kita fokus,” katanya pada majlis pelancaran di Kuching.“18 Disember akan menjadi ‘tendangan penalti’ bagi GPS untuk jaringkan golnya. Dalam satu semangat, kita, GPS, boleh sapu bersih semua 82 kerusi.”PRN Sarawak yang sudah lama dinantikan, diumumkan pada 24 November lalu, dengan 12 hari diperuntukkan untuk berkempen selepas hari penamaan calon pada 6 Disember.82 kerusi di DUN Sarawak, menjadikannya sebagai terbesar di negara ini.1.2 juta warga Sarawak layak mengundi menjelang hari pilihan raya.Abang Johari juga turut mengulangi keyakinannya bahawa GPS akan memenangi PRN dengan margin selesa, selain turut berterima kasih kepada presiden Bersatu Muhyiddin Yassin kerana tidak menyertai PRN kali ini.Beliau berkata keputusan Muhyiddin itu selaras dengan kehendak rakyat negeri itu, yang mahu ditadbir parti berpangkalan di Sarawak.“Saya mesti berterima kasih kepada rakan kita dari Kuala Lumpur, Bersatu, kerana tidak meletakkan calon di Sarawak,” katanya.“Kami mesra tetapi tegas. Ini menunjukkan hubungan baik dengan parti seperti Bersatu.”


4 PPV ‘walk in’ dibuka hari ini untuk vaksinasi dos penggalak

Empat Pusat Pemberian Vaksin (PPV) Integrasi di Lembah Klang akan menawarkan perkhidmatan vaksinasi dos penggalak secara jumpa terus kepada penduduk dewasa berumur 18 tahun ke atas, bermula hari ini.Empat PPV Integrasi yang terlibat adalah PPV World Trade Centre (WTC), Kuala Lumpur, PPV Axiata Arena, Bukit Jalil; PPV Ideal Convention Centre, Shah Alam dan PPV Dewan Soka Gakkai, Klang.Kementerian kesihatan dalam kenyataan semalam memaklumkan ia bertujuan mempertingkatkan kadar pengambilan dos penggalak selain memastikan lebih ramai penduduk di Lembah Klang mendapat perlindungan imuniti yang optimum terhadap jangkitan Covid-19 termasuk ancaman varian Omicron.“Vaksin yang diberikan di PPV Integrasi di Lembah Klang adalah vaksin AstraZeneca. Namun begitu, vaksin Pfizer juga akan dibekalkan bagi individu tertentu seperti ibu hamil yang telah menerima janji temu atau individu yang mempunyai kontraindikasi terhadap vaksin AstraZeneca,” menurut kenyataan itu.Individu yang ingin hadir secara jumpa terus perlu memastikan sijil vaksinasi digital di dalam aplikasi MySejahtera adalah lengkap bagi melancarkan proses vaksinasi.Sehingga 25 Januari, seramai 11,119,363 atau 47.5% penduduk Malaysia berumur 18 tahun ke atas telah menerima dos penggalak vaksin Covid-19.Liputan vaksinasi dos penggalak bagi penduduk dewasa di Lembah Klang adalah 68.2%, selepas Sarawak yang mencatatkan liputan tertinggi iaitu sebanyak 69.5%.


Mogok pekerja tuntut gaji setimpal jejaskan sistem pengangkutan di UK

Rangkaian perkhidmatan pengangkutan United Kingdom sekali lagi melancarkan mogok baru bermula Khamis, dengan ketua kesatuan memberi amaran bahawa mogok boleh berterusan "selama-lamanya" melainkan tuntutan mereka dipenuhi.
Beribu-ribu pekerja di seluruh UK memulakan mogok empat hari berikutan pertikaian mengenai suasana kerja dan gaji tidak setimpal, lapor Agensi Anadolu.
Para penumpang di seluruh negara, termasuk ibu kota London, dinasihatkan supaya tidak melakukan perjalanan menggunakan perkhidmatan itu melainkan perlu berbuat demikian.
Pekerja yang mengambil bahagian dalam mogok itu sebahagian besarnya daripada Network Rail, Transport for London, London Buses dan perkhidmatan pengangkutan lain termasuk beberapa ahli kesatuan sekerja.
Setiausaha Agung Kesatuan Kereta Api, Maritim dan Pengangkutan (RMT), Mick Lynch, menuduh kerajaan melaksanakan "dasar sengaja melengahkan pertikaian itu atas kepentingan politik."
Dalam surat kepada Setiausaha Pengangkutan Grant Shapps, beliau berkata kerajaan menggunakan "wang pembayar cukai untuk menyelamatkan syarikat kereta api swasta," setelah menderma lebih £120 juta (AS$143 juta) setakat ini, mengikut pengiraan kesatuan itu.
Terdahulu, ketua RMT berkata Network Rail "tidak membuat sebarang penambahbaikan terhadap tawaran gaji mereka sebelum ini dan syarikat pengendali kereta api juga tidak memberi sebarang tawaran baru kepada kami."
Ahli kesatuan RMT dan Unite juga akan meninggalkan stesen tiub London Underground dan depoh bas pada Jumaat dalam pertikaian berasingan mengenai gaji.
Pada Sabtu, pekerja kereta api termasuk pemandu kereta api, konduktor dan kakitangan platform, bersama-sama kesatuan bas London United, akan melakukan "walkout" yang akan menjejaskan rancangan perjalanan ramai orang pada hujung minggu.
Kesatuan itu mendakwa pekerja mereka terjejas teruk akibat krisis kos sara hidup, dengan inflasi mencecah 10%, paras tertinggi sejak 40 tahun manakala gaji sebenar menyaksikan penurunan mendadak.
Pada Jun, tindakan "walkout" beramai-ramai oleh ahli kesatuan RMT telah menjadi antara mogok perkhidmatan pengangkutan terbesar di UK dalam tempoh 30 tahun.


Perhimpunan khas 15 Mei untuk tangguh pemilihan Umno 6 bulan selepas PRU15

Perhimpunan Agung Khas Umno bakal diadakan pada pada 15 Mei depan, bagi mengabsahkan usul pindaan perlembagaan supaya pemilihan parti itu diadakan dalam tempoh enam bulan selepas pilihan raya umum (PRU) diadakan.Dalam sebuah kenyataan, Setiausaha Agung Umno Ahmad Maslan berkata usul yang diluluskan pada Perhimpunan Agung Umno 2021 Mac lalu perlu diabsahkan dalam perhimpunan khas itu mengikut fasal 30 perlembagaan parti itu.“Usul berkaitan adalah menggesa pindaan perlembagaan parti hubung fasal pemilihan dilakukan dalam waktu yang sesuai dengan memaktubkan pemilihan parti hendaklah diadakan dalam tempoh enam bulan selepas setiap kali PRU dilaksanakan.“Ini bagi memastikan seluruh kekuatan parti dapat digemblengkan bagi menghadapi PRU tanpa sebarang ancaman dan risiko perpecahan,” katanya.Kenyataan tersebut turut menyatakan perhimpunan khas itu akan diadakan di Dewan Merdeka, Pusat Dagangan Dunia Putra, Kuala Lumpur. “Majlis Kerja Tertinggi Umno yang bermesyuarat pada 14 April 2022 bersetuju bahawa Perhimpunan Agung Khas perlu diadakan.“Semua perwakilan Umno diwajibkan untuk hadir bagi menunaikan tanggungjawab menjayakan Perhimpunan Agung Khas tersebut,” katanya sambil menambah perwakilan yang dimaksudkan adalah sama seperti yang hadir pada Perhimpunan Agung Umno Mac lalu.


Agong belum perkenan pembatalan ordinan darurat, kata Istana Negara

Yang di-Pertuan Agong hari ini mengalu-alukan sidang Parlimen yang dijalankan semula, namun menyatakan rasa kecewa berikutan pengumuman kerajaan bahawa ordinan-ordinan darurat telah dibatalkan sebelum perkenan baginda.“Seri Paduka Baginda menzahirkan rasa amat dukacita dengan kenyataan yang telah dibuat di Parlimen pada 26 Julai, 2021 lalu bahawa Kerajaan telah membatalkan semua Ordinan Darurat yang telah dimasyhurkan oleh baginda sepanjang tempoh darurat walhal pembatalan belum lagi diperkenan baginda.”Dalam kenyataan Istana Negara hari ini, Sultan Abdullah Sultan Ahmad Shah menegaskan permohonan pembatalan semua ordinan darurat yang berkuat kuasa pada 21 Julai 2021 yang dilakukan secara tergesa-gesa tanpa pembentangan di Parlimen selain mengelirukan ahli-ahli Dewan Rakyat.“Kenyataan yang bercanggah serta mengelirukan di Parlimen bukan sahaja gagal menghormati prinsip kedaulatan undang-undang yang terkandung dalam Rukun Negara malah telah membelakangi fungsi dan kuasa Seri Paduka Baginda selaku ketua utama negara seperti yang termaktub di dalam Perlembagaan Persekutuan.“Dalam pemerintahan Raja Berperlembagaan dan sistem Demokrasi Berparlimen bertunjangkan prinsip keluhuran perlembagaan, semua pihak perlu mematuhi kedaulatan undang-undang,” katanya.Selain itu, kenyataan tersebut turut berkata Perlembagaan Persekutuan secara jelas memperuntukkan kuasa penggubalan dan pembatalan ordinan-ordinan darurat terletak pada Yang di-Pertuan Agong.“Seri Paduka Baginda sedia maklum akan perlunya Baginda bertindak mengikut nasihat jemaah menteri seperti terkandung dalam Perkara 40(1) Perlembagaan Persekutuan.“Namun, Seri Paduka Baginda menzahirkan pandangan bahawa Baginda, selaku ketua utama negara, mempunyai kewajipan untuk menyampaikan nasihat dan teguran jika berlaku sebarang tindakan yang tidak berperlembagaan oleh mana-mana pihak, khususnya mereka yang melaksanakan fungsi dan kuasa KDYMM Seri Paduka Baginda Yang di-Pertuan Agong.”Menteri Undang-Undang Takiyuddin Hassan pada Isnin berkata semasa sidang khas Dewan Rakyat bahawa kerajaan bersetuju untuk tidak menasihatkan Agong untuk menyambung darurat selepas 1 Ogos pada 21 Julai lalu.Beliau berkata, ordinan-ordinan darurat juga dipersetujui untuk dibatalkan.Bagaimanapun, ia mendapat kecaman ahli-ahli Parlimen pembangkang, mengatakan menteri tidak mengikut proses yang betul dalam membatalkan ordinan tersebut.Dalam pada itu, Takiyuddin memohon kepada speaker Dewan Rakyat untuk menjelaskan perkara tersebut pada Isnin depan.Susulan kenyataan Istana Negara hari ini, Timbalan Speaker Dewan Rakyat Rashid Hasnon telah menangguhkan sidang mesyuarat khas Dewan Rakyat hari ini sehingga pukul 2.30 tengahari.


Ketika GPS berada di puncak, tiada tanda-tanda pembangkang akan bergabung

Parti Sarawak Bersatu (PSB) bertekad untuk bertanding di semua kerusi Dewan Undangan Negeri (DUN) menjelang pilihan raya akan datang, dan menolak sebarang kerjasama dengan Pakatan Harapan (PH) meskipun wujud risiko pertembungan tiga penjuru akan lebih menguntungkan kerajaan Gabungan Parti Sarawak (GPS).Presiden PSB Wong Soon Koh turut menegaskan yang partinya berpegang teguh kepada dasar untuk kekal sebagai sebuah parti bebas daripada percaturan politik persekutuan.Wong yang sering mengkritik GPS, gabungan yang pernah sertainya sekejap dahulu, mengatakan partinya patut kekal sebagai “kingmaker”, dan menawarkan sokongan kepada sesiapa sahaja dalam kerajaan persekutuan dengan mengambil kira apa yang dapat ditawarkan kepada Sarawak.PSB dikatakan mengintai sokongan di kerusi majoriti Dayak dan juga kerusi kaum Cina di kawasan bandar yang kebanyakannya dimiliki DAP.“Kami kini cuba bertanding kerusi Iban dan Bidayuh dan pada masa sama kerusi Melayu dan Melanau,” kata Wong kepada MalaysiaNow baru-baru ini.Dengan kedudukan kuat GPS, terutamanya selepas berjaya memperoleh pendapatan berbilion ringgit daripada hasil petroleum di Sarawak, sebarang kegagalan pembangkang negeri untuk bersetuju dengan pertandingan satu lawan satu dengan gabungan itu, berkemungkinan hanya meningkatkan peluang mereka untuk terus kekal berkuasa.Ia hanya sekadar akan menambah permusuhan antara PSB, yang dilihat sebagai sebuah parti tempatan dengan sokongan kukuh di Sarawak dan Pakatan Harapan (PH).Seperti kebanyakan ahli politik tempatan Sarawak, Wong tidak tidak nampak kerjasama dengan PH, walaupun jika ia sekadar untuk satu lawan satu dengan GPS, sebagai sesuatu yang boleh berlaku.Beliau turut mempersoalkan rancangan Pengerusi PH Sarawak Chong Chieng Jen, agar pembangkang menggunakan formula pengagihan kerusi 70% kepada PH dan 30% PSB pada pilihan raya akan datang, dalam usaha memastikan pertembungan satu lawan satu dengan GPS.“Ini bermakna kami hanya boleh bertanding kurang daripada 30 kerusi, dan ia tidak adil kepada kami,” kata Wong dan menambah formula itu tidak dikemukakan secara rasmi oleh Chong.Beliau turut mempersoalkan Chong, yang juga merupakan pengerusi DAP negeri, dengan mengatakan dia tidak berterus terang mengenai formula yang dibincangkan dengan PSB.“Kami hanya berbincang mengenai bagaimana untuk mengelak pertembungan tiga penjuru di kawasan bandar.”Katanya pada awalnya beliau bersetuju untuk berbincang dengan PH dalam penyelarasan pembahagian kerusi dalam kalangan pembangkang.Namun, Wong berkata, beliau “tidak dilayan” oleh PH, dan ketika ini, beliau cenderung untuk bertanding di kesemua 82 kerusi.“Tidak ada lagi perbincangan,” kata bekas menteri kanan negeri itu.PSB dilihat mampu mendatangkan ancaman kepada GPS berbanding PH, yang berpunca kepada kegagalan bekas gabungan persekutuan itu untuk menunaikan janji-janji mengembalikan hak-hak Sarawak di bawah Perjanjian Malaysia 1963 (MA63), satu dokumen yang menyaksikan Bumi Kenyalang itu sebagai rakan sama rata di bawah persekutuan Malaysia.Tetapi dengan hutang berbilion-bilion ringgit hasil duit minyak Sarawak oleh Petronas yang kini akhirnya diberikan kembali kepada kerajaan negeri, para penganalisis meramalkan kemenangan besar buat GPS pada pilihan raya akan datang.Dan ditambah masalah imej PH, yang dilihat sebagai gabungan yang sering bertengkar dengan rekod buruk di Sarawak ketika 22 bulan berkuasa di peringkat persekutuan.Ini membuka ruang kepada parti-parti seperti PSB, yang menggunakan populariti mengutamakan Sarawak dalam semua urusan dengan Putrajaya.“Perjuangan untuk keadilan dan kesaksamaan tanpa mengira bangsa atau agama, bagi melindungi kepentingan Sarawak amat serasi dengan penduduk negeri itu,” kata penganalisis Lee Poh Onn dari Institut Pengajian Asia Tenggara-Yusof Ishak (Iseas) kepada MalaysiaNow.Katanya, berlaku defisit kepercayaan dalam kalangan rakyat negeri Sarawak terhadap PH yang beribu pejabat di Semenanjung.“Manifesto ketika kerajaan Pakatan Harapan berkuasa telah berjanji untuk membayar Sabah dan Sarawak sebanyak 20% royalti minyak dan gas bukannya 5% sekarang ini, dan juga janji untuk mengembalikan 50% cukai hasil yang dipungut dari Sarawak untuk dikembalikan kepada kerajaan negeri dimungkiri.”Lee bersetuju dengan beberapa sentimen umum mengenai kedudukan kukuh GPS.Katanya GPS melaksanakan dasar bermanfaat kepada rakyat Sarawak.Pun begitu, dia sama sekali tidak menolak peluang PSB.Dia mengatakan pada pilihan raya 2018, terdapat trend sokongan yang meningkat terhadap pemimpin Dayak.“Dengan kebanyakan pemimpin Dayak yang berkemampuan di dalam PSB sekarang ini, ia mungkin akan mengalih sokongan Dayak kepada PSB apabila pilihan raya negeri diadakan. Mereka tidak perlu bergandingan dengan PH.”Namun, ia masih belum mencukupi untuk mengenepikan GPS.Melangkaui DayakismePemerhati veteran politik Sarawak Jayum Jawan mengatakan pihak pembangkang tidak mempunyai sebarang strategi jelas, selain menuduh GPS gagal menjalankan tanggungjawab.“Ia mungkin menjadi dan mungkin juga tidak. Parti pembangkang termasuk PSB perlu menyusun dasar dan program-program yang jelas serta efektif terutama membabitkan soal pengagihan lebih baik dan pembangunan yang menguntungkan kawasan luar bandar Sarawak, bukan sahaja kepada Dayak,” kata profesor Universiti Putra Malaysia itu kepada MalaysiaNow.Katanya terdapat lebih separuh penduduk terdiri daripada bukan Dayak.“Mana-mana parti yang inginkan kemenangan perlu meraih undi bukan Dayak seperti kaum Cina, Melayu dan Melanau”.Sementara itu Wong menegaskan partinya tidak akan dikawal oleh mana-mana ahli politik dari semenanjung.“Kami tidak sama seperti GPS kerana mereka bekerjasama dengan PN, Umno dan PAS. Mereka tidak lagi bebas.“PSB adalah parti tempatan berbilang kaum yang tidak mempunyai hubungan dengan mana-mana parti lain,” katanya.Buat masa ini, Wong yakin akan berlaku “perubahan” dalam negeri itu.Namun, tidak bagi Jayum.“PSB merupakan sebuah parti tempatan, yang kelihatan memperjuangkan isu dan masalah tempatan. Tetapi ia juga merupakan orang baru,” tambahnya.Katanya PSB terpalit dengan isu imej disebabkan hubungan lampaunya bersama Barisan Nasional.Katanya ada beberapa pemimpin parti itu pernah menyertai Kabinet kerajaan persekutuan terdahulu dan juga di peringkat negeri.Katanya walaupun parti-parti politik mungkin memperjuangkan Dayakisme, wujud persoalan mengenai apa yang mereka sudah lakukan kepada masyarakat yang merangkumi kira-kira 45% daripada penduduk Sarawak.“Apa yang boleh tunjukkan untuk menyokong dakwaan ini?’Buat masa ini, Jayum berpandangan pihak pembangkang sekadar bermimpi jika mereka mendapatkan kemenangan pada pilihan raya akan datang.“Secara realiti pihak pembangkang enggan mengakui mereka tidak kuat.“Mereka fikir apa yang mereka miliki boleh mempengaruhi pengundi,” kata Jayum.


34 wilayah di Indonesia mula terima vaksin Sinovac

Vaksin Covid-19 keluaran firma farmaseutikal China, Sinovac Biotech diedarkan di seluruh Indonesia bermula Ahad.Jurucakap Bio Farma, Bambang Heriyanto menyatakan pihaknya telah melaksanakan pengagihan vaksin itu kepada agensi-agensi kesihatan di 34 wilayah.“Pelbagai kemudahan sudah disiapkan untuk memudahkan kerja-kerja pengagihan vaksin.“Kini, terdapat lebih 10,000 pusat kesihatan dan 40 pejabat kesihatan pelabuhan (KKP) bersiap sedia untuk menerima vaksin berkenaan,” ujar Bambang menerusi satu sidang media di Jakarta pada Ahad.Menurut beliau, pengendalian dan penghantaran menggunakan kaedah sejuk beku pada suhu antara dua hingga lapan darjah Celsius turut melancarkan pengagihan vaksin.Sementara itu, jurucakap Kementerian Kesihatan negara itu, Siti Nadia Tarmizi berkata, ujian klinikal vaksin China yang dijalankan di Turki dan Brazil menunjukkan keberkesanan yang amat memuaskan.Jelas beliau, keputusan itu didapati sama seperti yang diperoleh Indonesia menerusi ujian klinikal fasa ketiga.


Tak pernah dalam sejarah undi tidak percaya dibentangkan, kata bekas menteri

Usul undi tidak percaya tidak pernah dibentangkan di Dewan Rakyat dalam sejarah Malaysia, kata seorang menteri yang pernah menjaga Parlimen selama hampir sepuluh tahun.Bekas menteri di Jabatan Perdana Menteri, Mohamed Nazri Aziz bagaimanapun berkata, sekiranya pembangkang gagal membentangkannya, terdapat cara yang boleh digunakan supaya usul tersebut boleh dibentang di Dewan Rakyat.“Dan usul begini akan dibenarkan apabila segala urusan kerajaan habis. Maknanya macam usul kerajaan perlu selesai dulu, selepas itu usul persendirian boleh dibawa,” kata ahli Parlimen Padang Rengas kepada MalaysiaNow.“Jadi maknanya kalau pembangkang nak bawa usul tidak percaya, kalau nak jatuhkan kerajaan jalan paling sesuai adalah mereka perlu memastikan supaya mana-mana Rang Undang-Undang kerajaan perlu dikalahkan waktu pengundian”.Semalam, lima ahli Parlimen Pejuang, menghantar usul undi tidak percaya terhadap Perdana Menteri Muhyiddin Yassin kepada Speaker Dewan Rakyat Azhar Azizan Harun.Mereka juga menghantar resolusi untuk membuat ketetapan Muhyiddin selaku ahli Parlimen Pagoh tidak mempunyai majoriti sokongan ahli Dewan Rakyat di bawah Peraturan Mesyuarat 26(1) dibaca bersama Peraturan Mesyuarat 27(3) dalam Peraturan-Peraturan Mesyuarat Dewan Rakyat.Lima ahli parlimen tersebuat ialah; Ahli Parlimen Langkawi Dr Mahathir Mohamad, Ahli Parlimen Jerlun Mukhriz Mahathir, Ahli Parlimen Simpang Renggam Maszlee Malik, Ahli Parlimen Kubang Pasu Amiruddin Hamzah dan Ahli Parlimen Sri Gading Shahruddin Md Salleh.Nazri berkata, terdapat cara lain yang turut boleh digunakan pembangkang iaitu berunding dengan menteri yang menjaga perundangan pada ketika ini, Takiyuddin Hassan.“Mereka pun kena faham, kalau dah namanya pembangkang memang sukarlah untuk bawa Rang Undang-Undang (RUU) persendirian, apatah lagi ia melibatkan usul undi tidak percaya,” kata pemimpin Umno itu.Sorang lagi Ahli Parlimen Umno, Tajuddin Abdul Rahman berkata kerajaan Perikatan Nasional (PN) harus bertindak menyelesaikan keretakan dalaman yang berlaku pada ketika ini.“PN goyang, Umno sekarang amat serius. Minta Muhyiddin juga perlu serius.“Sebab Umno tidak lagi mahu untuk diambil kesempatan macam dulu lagi,” katanya kepada MalaysiaNow.


Kes baru catat angka bawah 12,000 jangkitan, 199 lagi korban Covid-19 direkod

Malaysia merekodkan kes baru sebanyak 11,985 menjadikan kes keseluruhan Covid-19 meningkat sebanyak 951,884.Selangor kekal mencatat kes harian tertinggi sebanyak 5,550 disusuli Kuala Lumpur (1,174), Kedah (800), Negeri Sembilan (745), Johor (644), Pahang (603), Sabah (474), Melaka (453), dan Kelantan (386).Hanya Perlis (2) sahaja yang mencatatkan kes satu digit hari ini.Negara juga mencatat sebanyak 7,902 kes sembuh menjadikan jumlah keseluruhan kes sembuh meningkat kepada 806,857.Kes aktif dengan kebolehjangkitan pula kini berjumlah 137,587.Dalam pada itu, 927 pesakit ditempatkan di unit rawatan rapi (ICU) termasuk 459 orang memerlukan bantuan alat pernafasan.Malaysia turut mencatat 199 lagi korban akibat Covid-19, menjadikan jumlah mangsa yang maut meningkat kepada 7,440.


Hormat sensitiviti bagi memelihara hubungan Malaysia-Singapura

Kerajaan Singapura dengan segera meminta maaf daripada rakyat Malaysia terhadap kata-kata pelawak berdiri atau stand up comedian, Jocelyn Chia.
Pernyataan maaf itu disampaikan melalui Pesuruhjaya Tinggi Singapura ke Malaysia, Vanu Gopala Menon.
Lawak Chia yang bukan saja mengandungi kata-kata merendah-rendahkan Malaysia tetapi juga tidak menghormati sensitiviti keluarga mangsa pesawat terbang MH370 mengundang bantahan ramai rakyat negara ini melalui media sosial.
Chia yang berasal dari Singapura bagaimanapun bukan lagi seorang warganegara republik itu.
Dia diandaikan warga negara Amerika Syarikat (AS).
Persembahan itu diadakan di New York di depan penonton yang menyambut kata-kata Chia dengan gelak tawa, pastinya menyakitkan telinga dan hati rakyat Malaysia yang mendengarnya.
Bagi kebanyakan orang AS yang hadir, mereka mungkin tidak mengetahui mengenai Malaysia walaupun pernah dengar mengenai kehilangan MH370.
Dari Chia, gambaran mereka ialah Malaysia merupakan negara membangun yang ketinggalan berbanding Singapura yang maju.
Dalam hal ini, tentulah menjadi tanda tanya kalau Singapura itu maju dan bagus, mengapakah Chia berhijrah ke AS dan menukar kewarganegaraan?
Namun di sana pula dia masih hendak bercakap mengenai Singapura dan Malaysia.
Patutnya tiada hal baginya untuk mentertawakan Malaysia.
Netizen-netizen Malaysia meluahkan perasaan mereka bukan saja kepada Chia tetapi juga Singapura dan rakyatnya.
Habis perkara-perkara dahulu dalam sejarah diungkit-ungkit.
Berhubung hubungan Malaysia dan Singapura, terdapat dimensi kaum.
Ini kerana penduduk majoriti Malaysia adalah Melayu sementara Singapura didominasi kaum Cina.
Pun begitu, apabila berlaku kes-kes yang melibatkan soal nasional dan patriotisme, setiap warga negara tanpa mengira kaum akan memihak pada negara masing-masing.
Dalam hal Chia, yang marah adalah rakyat Malaysia dari berbilang kaum.
Sememangnya sejak penubuhan Malaysia lagi iaitu pada tahun 1963, ada semacam rasa tidak senang hati antara penduduk Singapura dengan penduduk Semenanjung Malaysia.
Ia juga membabitkan parti-parti politik dan kerajaan kedua belah pihak, dengan hubungan antara perdana menteri pertama Singapura, Lee Kuan Yew dan Tunku Abdul Rahman.
Parti pemerintah Singapura, Parti Tindakan Rakyat (PAP) pula bertanding dalam pilihan raya umum Malaysia pada tahun 1964 yang menimbulkan kemarahan Perikatan.
Walaupun Tunku mengeluarkan Singapura dari Malaysia pada tahun 1965, rasa tidak senang hati antara kedua pihak tetap ada.
Dengan pergantian generasi pun, suasana rasa tidak senang itu berterusan lebih-lebih lagi apabila Singapura kelihatannya menjadi lebih maju daripada Malaysia terutamanya dari segi ekonomi dan pentadbiran.
Maka seringkali rakyat Singapura mentertawakan Malaysia, sementara rakyat Malaysia turut memburuk-burukkan Singapura.
Tetapi selagi ia bersifat tertutup, perkara itu dianggap sebagai sesuatu suasana biasa antara dua negara jiran yang berkongsi sejarah, budaya dan ekonomi.
Tetapi apa yang dilakukan oleh Chia dianggap melampau kerana ia bersifat terbuka, dengan menyentuh sensitiviti keluarga mangsa kehilangan kapal terbang.
Kelihatannya, ramai orang Singapura pun marah pada lawak Chia itu.
Walaupun terdapat suasana tidak senang hati antara Singapura dan Malaysia tetapi kedua negara mempunyai hubungan amat rapat dan berkait bukan saja dari segi ekonomi tetapi juga kekeluargaan.
Pada awal kemerdekaannya, ramai penduduk Singapura yang berhijrah ke Malaysia dan menjadi rakyat negara ini.
Begitu juga sebaliknya, ramai penduduk Singapura yang asal Malaysia menjadi warga negara republik itu.
Kini terdapat ramai rakyat Malaysia yang bekerja di Singapura, antaranya adalah penduduk tetap yang akhirnya menjadi warga negara.
Ada pula yang berulang alik dari Johor Bahru ke sana menjadikan semua laluan antara kedua negara akat sesak.
Sementara itu pula ramai warga Singapura sering datang ke Malaysia, bukan saja ke Johor Bahru tetapi juga ke Kuala Lumpur, Cameron Highlands, Ipoh, Taiping, Pulau Pinang dan Langkawi.
Bukan itu sahaja, ramai daripada mereka yang turut membeli hartanah di Johor.
Apa yang nyata bagi orang Malaysia yang bekerja di Singapura ialah gaji di sana adalah jauh lebih tinggi, dan tukaran mata wang yang juga begitu tinggi.
Namun ada orang Malaysia menganggap Singapura adalah negara amat kecil tetapi berlagak besar kerana kekuatan ekonomi dan pentadbirannya.
Bagi orang Singapura pula, mereka tidak senang pada mana-mana negara yang kelihatan mahu bersikap membuli mereka, sama ada Malaysia atau Indonesia.
Walaupun prosedurnya ketat, Singapura mengamalkan sikap terbuka bagi pengambilan warganegara baru.
Mereka menerima permohonan orang Malaysia untuk menjadi warganegara.
Tetapi tentunya bilangannya dikawal. Mereka juga menerima orang dari China, India dan negara-negara Barat untuk menjadi warga negara.
Dalam kalangan rakyat Singapura, terdapat juga mereka yang berhijrah ke negara-negara lain khususnya negara Barat seperti AS, United Kingdom dan Australia.
Adalah suatu kepentingan strategik dari segi keselamatan dan ekonomi bahawa hubungan antara Singapura dan Malaysia dalam keadaan baik.
Bukan sahaja di peringkat kerajaan tetapi juga rakyat, sejak dahulu hinggalah sekarang.
Hubungan Singapura-Malaysia adalah sensitif.
Sebab itu Singapura dengan segera memohon maaf kepada rakyat Malaysia dalam kes Chia walaupun bukannya kesalahan mereka.
Tujuan permohonan maaf itu dirasakan adalah untuk meredakan kemarahan netizen-netizen Malaysia.
Kes seumpama perlakuan Chia ini tidak akan berlaku pada zaman sebelum adanya internet dan media sosial yang digunakan secara meluas, iaitu sebelum tahun 2010-an.
Kalau pada zaman itu, apa jua persembahan pelawak di New York tidak akan diketahui oleh rakyat Malaysia dan Singapura.
Pada masa itu hanya ada media akhbar dan televisyen yang dikawal kerajaan kedua-dua negara, dan mereka tidak akan menyiarkan perkara-perkara yang boleh menjejaskan hubungan kedua negara.
Pada tahun-tahun sebelum adanya internet, tentulah tidak wujud netizen.
Ini bermakna tidak ada rakyat Malaysia yang boleh meluahkan perasaan untuk membantah atau mengkritik sesuatu perkara.
Katakan kalau mereka mahu memburukkan Singapura dan menghantar tulisannya ke akhbar-akhbar, ia tidaklah disiarkan demi meredakan suasana supaya hubungan kedua negara tidak terjejas.
Sementara persembahan pelawak berdiri yang kini begitu berleluasa disiarkan dalam media sosial adalah suatu fenomena baru.
Sememangnya di negara-negara Barat persembahan pelawak berdiri sudah ada sejak tahun 1960-an dan antaranya disiar melalui televisyen seperti dalam saluran BBC.
Tetapi hanya baru-baru ini muncul banyak pelawak berdiri dari kalangan orang bukan Barat yang tinggal di AS membuat persembahan.
Antaranya adalah keturunan China, Afrika, Arab, Korea dan lain-lain.
Mereka seringkali menjadikan kaum, keturunan atau negara asal mereka sebagai bahan lawak.
Chia adalah antara pelawak dalam golongan ini.
Cumanya dalam kes inu, Chia tidak menjadikan Singapura sebagai bahan lawak ini. Dia menjadikan Malaysia sebagai bahan untuk ditertawakan.
Atas nama kebebasan bersuara dan ekspresi, mereka bebas buat apa saja untuk melawak.
Sebagai pelawak yang melakukan suatu kegiatan seni pula, mereka dibenarkan untuk bercakap apa-apa yang boleh menyinggung perasaan sesiapapun, sesuatu yang orang biasa tidak boleh lakukan.
Lantaran itu juga, banyaklah kata-kata buruk seperti mencarut dilemparkan, sesuatu yang tidak akan diterima oleh banyak masyarakat Timur seperti di Malaysia.
Dalam zaman media sosial, persembahan ini tersebat luas melalui platform YouTube, TikTok, Reels dan ditular berganda-ganda banyaknya.
Maka akhirnya kebebasan bersuara dan ekspresi mempunyai batas-batasnya yang ditentukan oleh masyarakat negara terbabit demi memelihara keselamatan dan keharmonisan hubungan antara dua negara.
Bagi Chia, kesan daripada lawak ini tidak menjejaskan dirinya ataupun para penonton persembahan.
Tetapi apa yang diucapkannya itu menimbulkan kemarahan sebahagian rakyat Malaysia dan menyemai rasa tidak suka terhadap Singapura, sesuatu yang tidak positif dari segi hubungan kedua begara.


Selamat Tahun Baru 2022

Saya dan Hasmah mengucapkan selamat menyambut Tahun Baru 2022 pada semua rakyat Malaysia.Setiap kali kita sambut Tahun Baru kita berharap ianya lebih baik dari tahun yang baru kita tinggalkan.Kita juga berazam untuk memperbaiki diri kita supaya kita akan lebih prihatin danlebih berjaya.Tetapi kita perlu ingat bahawa kita berada di masa iklim berubah dan tidak tentuhala. Suhu meningkat tinggi dan hujan luar biasa lebatnya. Dan banjir yang terukpun berlaku.Walaupun banjir di negara kita amat teruk dan ramai yang hilang harta benda tetapiangin kencang ini bermula di Filipina di mana kerosakan dan kematian lebih besar.Sebenarnya Filipina melindungi kita dari badai yang terbesar dalam sejarah. Kitabersyukur dengan perlindungan ini.Yang perlu kita beri perhatian ialah bagaimana kita tangani banjir besar ini.Sepatutnya kerajaanlah yang memainkan peranan yang utama. Malangnya ternampak kerajaan tidak ada idea untuk menolong rakyat, bahkan tidak bersikap prihatin terhadap malapetaka yang menimpa rakyat.Demikianlah sikap tidak bertanggungjawab anggota kerajaan sehingga sebilangan dari mereka bercuti diluar negara dan yang berada di negeri tidak turun segera untuk bantu rakyat. Yang turun pula lebih utamakan bergambar untuk dilapor dalam media.Kita tidak perlu pengalaman tetapi apabila malapetaka berlaku kita cuba tolong dan redakan keadaan. Sebenarnya rakyat biasalah yang bertungkus lumus keluar untukmenghulur bantuan, bukan sahaja untuk membersih tetapi juga membekal makananpercuma.Ya. Kita tidak perlu apa-apa kelulusan untuk jadi menteri. Siapa sahaja boleh jadimenteri. Tetapi memilih calon yang nampak pendapatan yang tinggi sahaja tidakakan hasilkan khidmat yang terbaik.Sementara itu pentadbiran negara masih belum dipulihkan dengan baik. Ramai yangmengadu tertekan dengan tuntutan rasuah. Dan kita dengar pula yang dipertanggungjawab membanteras rasuah disyaki terlibat dengan rasuah.Inilah hasil daripada amalan rasuah oleh pemimpin tertinggi. Mereka yang dipilih jadimenteri atau pengarah urusan dipilih kerana menyokong pihak tertentu. Dansokongan ini pula diberi kerana ingin dapat gaji yang tinggi. Mereka yang inginkhidmat untuk bangsa dan negara digugurkan untuk memberi tempat kepadapenyokong.Kita akan sambut Tahun Baru. Kita harap tahun 2022 lebih baik dari 2020 dan 2021.Tetapi besar kemungkinan 2022 akan menjadi sama dengan dua tahun yang lepas.Politik dalam negara sudah jadi buruk. Tidak ada ahli politik yang berminat untukmajukan negara dan rakyatnya. Jika ada yang berminat, mereka tidak akan diberipeluang, terutama jika mereka menolak rasuah.Jika yang rosakkan negara masih diberi peluang untuk diri Kerajaan masa depan kitaakan terus merosot sehingga kita jadi negara yang gagal.Semasa kita sambut tahun baru 2022, fikirlah akan peranan kita untuk memperolehcita-cita besar kita seperti yang ditentukan dalam Wawasan 2020. Kita masihmempunyai kebolehan dalam negara bertuah ini. Hanya dengan menolak rasuahdan memilih pemimpin yang bersih sahaja, akan terpulihlah negara ini.Selamat menyambut Tahun Baru 2022 dan didoakan Allah akan kembalikan kitasemua ke jalan yang benar dan bersih.Dr Mahathir bin Mohamad adalah bekas perdana menteri Malaysia.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pemberian vaksin Covid-19 diawalkan, PM, KP Kesihatan penerima pertama

Pemberian vaksin Covid-19 kepada perdana menteri dan menteri Kabinet diawalkan kepada Rabu ini berbanding jadual asal pada Jumaat, kata Menteri Sains, Teknologi dan Inovasi Khairy Jamaluddin.Katanya, Perdana Menteri Muhyiddin Yassin dan Ketua Pengarah Kesihatan Dr Noor Hisham Abdullah serta barisan menteri Kabinet yang lain akan menjadi individu pertama menerima vaksin itu.“Selepas melalui beberapa penilaian, semua dilihat cekap dan berjaya melakukan kerja dengan pantas dan atas dasar itu PM memutuskan untuk percepatkan kepada Rabu ini dan tidak perlu tunggu sehingga Jumaat,” kata Khairy pada sidang media selepas ketibaan vaksin Pfizer-BioNTech pertama hari ini.Katanya, bukan semua 300,000 yang sepatutnya mendapat vaksin bagi fasa pertama akan disuntik pada Rabu akan tetapi diberi secara berperingkat mengikut jadual yang ditetapkan.Khairy yang juga Penyelaras Program Imunisasi Covid-19 Kebangsaan berkata, perdana menteri dan ketua pengarah kesihatan akan disuntik dengan vaksin di Klinik Kesihatan Putrajaya selepas selesai mesyuarat Kabinet pada Rabu.“Seluruh program vaksinasi diawalkan, kita bincang selepas perdana menteri dan ketua pengaran kesihatan diberi vaksin kita akan mulakan kepada mereka yang akan membuat suntikan.“Setakat ini jumlah barisan hadapan yang berdaftar menerima vaksin ialah 271,802 orang terdiri daripada sektor kesihatan dan sektor lain. 57.3% daripada jumlah tersebut ialah anggota kesihatan  dan 42.7% bukan kesihatan termasuk  Tentera, Polis, Rela, Bomba dan pegawai penjara.”Mengulas penerimaan vaksin kumpulan pertama hari ini, Khairy berkata ia membabitkan 312,390 dos dan Malaysia akan menerima penghantaran seterusnya pada 26 Februari ke beberapa negeri.“Ia akan disusuli setiap dua minggu kita akan menerima vaksin Pfizer-BioNTech sehinggalah kita menerima keseluruhan tempahan dari Pfizer, itu yang dari Pfizer sahaja belum lagi kita umum vaksin lain yang akan terima pada 27 Februari babitkan kumpulan pertama vaksin keluaran Sinovac.“Saya nak mengemukakan juga vaksin yang sampai hari ini akan dihantar ke 16 lokasi pusat penyimpanan vaksin seluruh negara dan vaksin juga dihantar melalui kenderaan darat dari Singapura ke Johor dan akan tiba di Johor Bahru pada jam 2 petang ini dan vaksin juga akan dihantar ke Pulau Pinang melalui pesawat dan akan tiba jam 6 Petang ini,” katanya dan menambah Bahagian Regulatori Farmasi Negara (NPRA) sudah buat penilaian untuk memastikan tiada apa-apa kesan sepanjang penghantaran.Sidang media itu turut dihadiri Menteri Kesihatan Dr Adham Baba, Menteri Pengangkutan Wee Ka Siong  sambil disaksikan Noor Hisham.Menurut Khairy, kerajaan akan mewujudkan skim perlindungan untuk memberi pampasan kepada penerima vaksin Covid-19, sekiranya ada antara mereka mendapat kesan sampingan yang serius daripada vaksin itu.Katanya, perkara itu diputuskan jemaah menteri dalam mesyuarat khas minggu lalu dan dalam proses diperincikan.Katanya, skim itu akan memberi pampasan ex-gratia kepada mana-mana penerima vaksin Covid-19 dikenal pasti mengalami kesan sampingan serius, yang boleh dikaitkan dengan pemberian vaksin berkenaan.Katanya, Malaysia kekal dengan polisi untuk memberikan dua dos suntikan vaksin Covid-19 Pfizer-BioNTech kepada penduduk negara ini.“Perkembangan terbaru yang kita baca baru-baru ini yang keluar dari sebuah negara yang melaksanakan program vaksinasi dengan kadar cepat, dinyatakan bahawa vaksin Pfizer (suntikan) satu dos sahaja memberi keberkesanan 85%.


Permohonan Thomas, kerajaan batal saman Najib berkait 1MDB didengar 12 Ogos

Permohonan bekas peguam negara Tommy Thomas dan kerajaan Malaysia untuk membatalkan kes saman difailkan Najib Razak berhubung dakwaan menyalahgunakan kuasa untuk mendakwanya dalam beberapa kes termasuk 1Malaysia Development Berhad (1MDB), akan didengar 12 Ogos.
Peguam Yudistra Darma Dorai, yang mewakili Najib, ketika dihubungi berkata permohonan itu akan didengar di hadapan hakim Ahmad Bache.
"Tarikh pendengaran itu ditetapkan oleh Yang Arif (Ahmad Bache) semasa pengurusan kes secara dalam talian hari ini dan pendengaran permohonan itu akan dijalankan secara fizikal," kata peguam itu.
Pada 18 November tahun lepas, Thomas dan kerajaan telah mengemukakan permohonan untuk membatalkan saman tersebut selepas mendakwa tindakan bekas perdana menteri itu menyaman mereka adalah suatu serangan sampingan bagi menghalang prosiding kes jenayah terhadapnya.
Najib selaku plaintif memfailkan saman itu pada 22 Oktober tahun lepas, dengan menamakan Thomas dan kerajaan selaku defendan pertama dan kedua.
Dalam pernyataan tuntutan itu, Najib, 68, berkata beliau didakwa di mahkamah membabitkan kes 1MDB, International Petroleum Investment Company (IPIC), salah guna kuasa di bawah Akta Suruhanjaya Pencegahan Rasuah Malaysia 2009 (SPRM) dan pengubahan wang haram di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 (AMLATFPUAA 2001).
Beliau mendakwa pertuduhan terhadapnya adalah sebahagian daripada perbuatan yang telah dirancang lebih awal oleh Thomas dan ia juga selaras dengan rancangan kerajaan Pakatan Harapan ketika itu.
Ahli Parlimen Pekan itu mendakwa pada 2015, Thomas telah bertemu dengan Dr Mahathir Mohamad untuk membincangkan kesalahan dan salah urus yang kononnya dilakukan kepada dana 1MDB dan turut menasihati Dr Mahathir supaya mengambil tindakan sivil dan jenayah terhadap Najib berhubung penglibatannya dalam 1MDB.
Najib menuntut secara bersama dan berasingan daripada Thomas dan kerajaan satu pengisytiharan bahawa Thomas telah melakukan misfeasans dalam jawatan awam dan menuntut kerugian berjumlah lebih RM1.9 juta termasuk bayaran rundingan untuk pasukan audit melakukan semakan dokumentasi bagi penyediaan fakta untuk menangani pendakwaan terhadapnya.


Ketua polis negara digesa segerakan siasatan terhadap pembantu Anwar

Lelaki yang mendakwa Anwar Ibrahim melakukan serang seksual terhadapnya dua tahun lalu mempersoalkan status laporan yang dibuatnya terhadap setiausaha politik presiden PKR itu selepas setahun siasatan dijalankan bermula awal tahun lalu.Mohamed Yusoff Rawther turut berharap ketua polis negara yang baru dilantik, Acryl Sani Abdullah boleh menyegerakan siasatan terhadap laporannya yang mendakwa Farhash Wafa Salvador menyerangnya di pejabat Anwar di Petaling Jaya pada Mei 2019.Yusoff, yang turut mendakwa Anwar melakukan serang seksual terhadapnya memfailkan saman sivil terhadap Farhash menuntut ganti rugi bagi kecederaan.Dia juga turut mengajukan saman terhadap setiausaha akhbar Anwar, Tunku Nashrul Tunku Abaidah susulan beberapa kenyataan berkait dengannya.Ketika ini, semua pihak yang terlibat dalam saman tersebut bersetuju untuk memulakan proses mediasi.Yusoff, 28, mengesahkan kepada MalaysiaNow berhubung proses mediasi tersebut, namun tidak mahu memberikan ulasan lanjut agar proses keadilan terhadapnya tidak terganggu.“Sudah hampir lebih dua tahun sejak saya buat laporan serangan itu. Saya sudah berikan semua bukti yang diperlukan termasuk laporan perubatan kecederaan saya,” kata Yusoff kepada MalaysiaNow.“Mereka mesti beritahu sama ada kes itu dibekukan atau tidak, campur tangan politik adalah perkara terakhir yang saya mahu fikirkan.”Yusoff berkata Farhash menyerangnya secara fizikal di pejabat Anwar menyebabkan kecederaan di bahagian bahunya.Dalam laporan perubatan Hospital Pantai, beliau dikatakan mengalami kecederaan koyak di bahagian bahu dan pembedahan untuk kecederaan itu memakan kos sebanyak RM40,000.Bagaimanapun, Farhash menafikan tuduhan-tuduhan yang dilemparkan terhadapnya.Yusoff berkata masih meyakini bahawa pihak polis akan melakukan “perkara yang sepatutnya”, namun berkata mungkin ada pegawai-pegawai yang tidak berintegriti yang mungkin menjejaskan siasatan tersebut.Pada Februari 2020, Yusoff dipanggil polis selepas siasatan terhadap Farhash disemak semula oleh Pejabat Peguam Negara.Siasatan tersebut dijalankan mengikut Seksyen 506 dan Seksyen 323 Kanun Keseksaan yang melibatkan jenayah mendatangkan kecederaan dan gangguan.


Kes harian Covid-19 kekal di paras bawah 6,000

Malaysia merekodkan kes baru sebanyak 5,726 kes menjadikan kes keseluruhan Covid-19 meningkat sebanyak 2,442,224 kes.5,607 pesakit juga direkodkan sembuh, menjadikan jumlah keseluruhan pesakit sembuh sebanyak 2,340,390.Dalam pada itu, kes yang memerlukan rawatan di unit rawatan rapi (ICU) adalah sebanyak 598 kes di mana 512 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 308 kes di mana 219 adalah kes Covid-19.Dari 5,726 kes harian yang dilaporkan pada hari ini, 97 kes (1.7%) adalah daripada Kategori Tiga, Empat, dan Lima, dan 5,629 kes (98.3%) lagi adalah terdiri daripada Kategori Satu dan Dua.


Gelombang haba melampau terus landa Eropah

Suhu panas melampau terus melanda sebahagian kawasan di Eropah, yang hampir belum pulih daripada gelombang haba sebelum ini.
Sepanyol dan Portugal turut dilanda musim kemarau dan kebakaran hutan, manakala cuaca panas dan terik telah merebak ke Perancis dan United Kingdom.
Menurut agensi berita Petra, suhu dijangka memuncak pada Khamis di Perancis dan Sepanyol dan pihak berkuasa tempatan telah membatalkan pertunjukan bunga api tradisional sempena sambutan hari kebangsaan Perancis bagi mengurangkan risiko kebakaran.
Gelombang haba menjadi semakin kerap, lebih panas, dan berlanjutan lebih lama akibat perubahan iklim.


Nazri Aziz sesuai sebagai duta Malaysia ke AS, kata Zahid

Mohamed Nazri Abdul Aziz merupakan personaliti yang sesuai sebagai Duta Besar Malaysia ke Amerika Syarikat (AS) kerana berupaya merapatkan hubungan antara kerajaan kedua-dua negara.
Timbalan Perdana Menteri Ahmad Zahid Hamidi yang juga presiden Umno, berkata beliau percaya bekas ahli Parlimen Padang Rengas itu juga mampu memperkukuhkan pelbagai kerjasama melibatkan Malaysia dan Amerika Syarikat.
“Kerana kita pernah ada beberapa duta besar sebelum itu seperti Jamaluddin Mohd Jarjis, Awang Adek Hussin yang dapat menjalinkan hubungan antara Amerika Syarikat dan kerajaan Malaysia dan menubuhkan bukan sahaja Business-to-business (B2B), peer-to-peer (P2P) (rakan setara).
“Bagi Umno, apa yang penting ialah memperkukuhkan kerajaan dengan kerajaan (G2G) antara AS (Amerika Syarikat) dan kerajaan Malaysia,” katanya pada sidang media selepas menghadiri bengkel Hala Tuju Strategik Kementerian Kemajuan Desa dan Wilayah (KKWD) di Kuala Lumpur, semalam.
Beliau berkata demikian mengulas pelantikan Nazri sebagai Duta Besar Malaysia ke Amerika Syarikat.
Beliau percaya Nazri mampu menyusun dan menganjurkan pertemuan dan mesyuarat antara Anwar dan pemimpin tertinggi kerajaan serta pemimpin korporat Amerika Syarikat apabila perdana menteri mengadakan lawatan rasmi ke negara berkenaan, nanti.
Pada Khamis, Yang di-Pertuan Agong Sultan Abdullah Ri'ayatuddin Al-Mustafa Billah Shah, berkenan mengurniakan watikah pelantikan kepada 10 Ketua Perwakilan Diplomatik Malaysia termasuk Nazri sebagai Duta Besar Malaysia ke Amerika Syarikat.
Semalam, Anwar dilapor berkata pelantikan bekas Menteri Pelancongan, Seni dan Budaya itu sebagai Duta Besar Malaysia ke Amerika Syarikat diluluskan oleh kerajaan sebelum ini.
Mengulas lanjut, Zahid berkata pelantikan Nazri bukan atas cadangan Umno, sebaliknya dibuat atas syor bekas perdana menteri Ismail Sabri Yaakob ketika menerajui kerajaan terdahulu.
Timbalan perdana menteri itu berkata negara sebelum ini berada di tahap tiga bagi nasihat perjalanan rakyat Malaysia ke Amerika Syarikat, namun berjaya ditingkatkan ke tahap dua.
Justeru, beliau berharap Nazri mampu meningkatkan semula tahap nasihat perjalanan rakyat Malaysia ke Amerika Syarikat kepada tahap satu.


Pesawat ringan terhempas di Ipoh

Sebuah pesawat ringan terhempas di tepi jalan raya berhampiran Sungai Rokam, Medan Gopeng, di Ipoh malam ini.
Kejadian dipercayai melibatkan dua mangsa namun identiti mereka belum dikenal pasti.
Ketua Polis Perak Mior Faridalathrash Wahid ketika dihubungi Bernama berkata pihaknya sudah ke lokasi kejadian bagi siasatan lanjut.
Beberapa gambar dan video yang menunjukkan pesawat berwarna biru dan putih itu terjunam serta sebahagian pesawat mengalami kerosakan tular menerusi media sosial.


Bendera putih dan Umno

Jika kehidupan manusia tidak sakit tenat, sudah pasti kawasan yang didiami akan hidup bukannya seperti tanah perkuburan.Hidup di sini bermaksud komunikasi kemasyarakatan berlangsung dengan baik, saling berinteraksi, berkongsi dan membantu dan berkebajikan antara satu sama lain.Jika ada jiran kita yang terpaksa menaikkan bendera putih, apakah kita terasa gagal?Tindakan menaikkan bendera putih itu perlu dihormati.Persoalannya, mengapa situasi boleh berlaku sehingga tahap itu?Apakah ini menunjukkan kita langsung tidak sensitif terhadap persekitaran kita?Sebenarnya ia mencerminkan kita leka dalam menjalankan tanggungjawab untuk menghidupkan kawasan itu sebagai kawasan yang didiami sebaliknya ia menjadi seperti “sangkar manusia”.Jiran kita pun enggan minta tolong dengan jiran-jiran lain sebaliknya menaikkan bendera putih, tak malukah kita sebagai jiran?Bahkan, ini sebenarnya menunjukkan betapa “matinya” kehidupan manusia hari ini.Hidup di bandar bukan alasan manusia gagal menghidupkan kawasan tempat tinggal masing-masing.Insiden bendera putih adalah satu keinsafan buat kita semua.Ia menunjukkan kita leka dalam hidup bermasyarakat sehinggakan ada orang yang hidup di sekeliling kita terpaksa meminta tolong, menaikkan bendera putih untuk mencari bantuan.Oleh itu, adalah menjadi tanggungjawab kita untuk menghidupkan semula kawasan itu agar tiada lagi yang terpaksa menaikkan bendera putih kerana terasa mereka hidup tersisih dan tidak berjiran, meskipun tinggal di tengah kota penuh dengan manusia.Marilah kita menjadi “ibu” kepada semua dunia ini.Dalam politik juga berlaku insiden bendera putih.Insiden ini berlaku di dalam Umno.Presiden Umno Ahmad Zahid Hamidi sering mengangkat bendera putih seperti hidup tidak berjiran dengan menyerang kerajaan seolah-olah tiada pemimpin partinya yang duduk di dalam kerajaan Perikatan Nasional (PN).Ada dua realiti yang tidak boleh ditutup persepsi.Umno adalah sebahagian komponen kerajaan PN.Dan tiga menteri utama yang mengurus cara melawan Covid-19 semuanya dari Umno iaitu Menteri Kanan (Kluster Keselamatan) Ismail Sabri Yaakob yang juga naib presiden Umno, Menteri Kesihatan Dr Adham Baba dan Menteri Sains, Teknologi dan Inovasi Khairy Jamaluddin.Zahid boleh sahaja meminta penjelasan daripada mereka bertiga dan memahami bahawa keputusan kabinet adalah dibuat secara kolektif.Dalam satu perlawanan bola sepak, apabila tiga penyerang gagal menjaringkan gol dan menyebabkan pasukan bola sepak tewas, beban kekalahan tidak boleh diletakkan di bahu penjaga gol.Itu tindakan melampau sepertimana tindakan Zahid yang sering meletakkan semua kesalahan terhadap Perdana Menteri Muhyiddin Yassin dan orang lain dalam kerajaan PN, tetapi tidak kepada Umno.Cara Zahid menaikkan “bendera putih” sebenarnya mendedahkan Umno tidak lagi seperti dulu.Sejak bila Umno berjuang untuk menaikkan orang dari parti lain untuk menjadi perdana menteri, dan bukannya calon dari parti sendiri?


Rayuan Anwar batal saman kesahan pengampunan diraja 18 Mac

Rayuan Anwar Ibrahim berhubung keputusan Mahkamah Tinggi menolak permohonannya untuk membatalkan saman berhubung kesahan pengampunan diraja yang diberikan kepada beliau dalam kes liwat akan didengar pada 18 Mac.Perkara itu disahkan peguamnya J. Leela dalam satu teks mesej menyatakan tarikh pendengaran kes tersebut yang sebelum ini ditetapkan pada 28 Julai, telah dipercepatkan kepada bulan Mac.Rayuan itu ditetapkan untuk pengurusan kes hari ini. Peguam Mohamad Farhan Kamarudin mewakili Mohd Khairul Azam Abdul Aziz, juga seorang peguam, yang memfailkan saman itu terhadap Anwar.Rayuan Anwar akan didengar bersama dengan rayuan Lembaga Pengampunan.Pada 21 September tahun lepas, Mahkamah Tinggi menolak permohonan Anwar dan Lembaga Pengampunan untuk membatalkan saman itu selepas memutuskan bahawa Mohd Khairul Azam mempunyai locus standi untuk memulakan tindakan perundangan kerana beliau adalah orang awam serta individu yang berkelayakan sebagai peguam.Ahli Parlimen Port Dickson itu (Anwar) memfailkan permohonan bagi membatalkan saman itu atas alasan, antara lain, Mohd Khairul Azam tidak mempunyai locus standi untuk memfailkan saman pemula serta ia adalah remeh, mengaibkan dan penyalahgunaan proses mahkamah.Mohd Khairul Azam, yang memfailkan saman pemula pada 26 Februari tahun lepas, menamakan Lembaga Pengampunan serta Anwar sebagai responden dan mendakwa beberapa tindakan tidak berperlembagaan telah diambil bagi memastikan Anwar mendapat pengampunan yang membebaskan beliau dari penjara selepas Pilihan Raya Umum ke-14.Beliau mendakwa pengampunan yang diberikan kepada Anwar oleh Yang di-Pertuan Agong adalah bertentangan dengan Perkara 42(4) dan (5) Perlembagaan Persekutuan berdasarkan fakta bahawa pengampunan yang diberikan Agong hendaklah diasaskan kepada nasihat Lembaga Pengampunan.Mohd Khairul Azam mendakwa lembaga itu belum dibentuk secara rasmi selepas Pilihan Raya Umum pada 9 Mei 2018 dan pembentukan kerajaan baharu.Anwar telah dihukum penjara lima tahun bagi kesalahan meliwat pembantunya, Mohd Saiful Bukhari Azlan, dan sabitan serta hukuman itu telah dikekalkan oleh Mahkamah Persekutuan pada 10 Februari 2015.


Perubahan kerjaya ketika pandemik, dari IT dan perunding kepada pertanian dan cendol

Walaupun banyak perniagaan dan pekerja sedang berusaha keras berdepan cabaran kemerosotan ekonomi akibat Covid-19 selepas negara terpaksa menjalani tiga sekatan pergerakan penuh di bawah perintah kawalan pergerakan (PKP), wujud sebilangan daripada mereka mengambil pendekatan berbeza dengan memilih untuk mengubah bidang kerjaya .Muhammad ‘Alif Fitri Mohd Arif menghabiskan enam tahun bekerja sebagai pengaturcara teknologi maklumat (IT) bebas di Lembah Klang.Menjelang akhir tahun 2019, beliau tidak lagi mendapat tawaran kerja yang kerap seperti sebelumnya sehingga menyebabkannya terpaksa bertindak dan segera membuat keputusan tentang apa yang perlu dilakukan untuk menampung kehidupan.Ketika mencari peluang pekerjaan di tempat lain, dia bertemu dengan seorang rakan yang terlibat dalam bidang pertanian.“Dia gunakan teknologi fertigasi di ladangnya.“Ladang itu juga memiliki sistem siraman air automatik untuk tanaman yang sedang dijaga. Saya minat teknologi sehingga penggunaan sistem itu menarik perhatian saya,” kata ‘Alif kepada MalaysiaNow.Namun, apa yang menjadi penghalangnya adalah tidak memiliki tanah untuk bekerja.Namun beliau tidak gentar, dia mula bertanya dalam kalangan ahli keluarganya mengenai tanah yang boleh diusahakan.Akhirnya beliau berjumpa dengan seorang saudaranya yang mengizinkannya mengusahakan sebidang tanah di Sepang, Selangor.Tanah itu sudah 60 tahun tidak digunakan.Menggunakan simpanannya sebagai modal, dia memulakan usaha barunya sebagai petani.Daripada hanya kira-kira suku ekar kecil tanaman timunnya, dia kini memiliki ladang tanaman seluas setengah ekar dengan tambahan tanaman cili.Pemuda berusia 29 tahun ini berkata dirinya bernasib baik kerana dapat menukar bidang kariernya sebelum pandemik yang melanda negara hanya beberapa bulan selepas memulakan usaha taninya.“Ketika PKP dilaksanakan, pertanian dianggap sebagai sektor perlu, jadi saya masih dapat hasilkan pendapatan sepanjang tempoh tersebut.”Selain ‘Alif, seorang perunding Maazan Mahamat Ajmi pula bertukar bidang kerjaya selepas beliau terpaksa berdepan impak krisis Covid-19.Maazan menjadi perunding perancangan bandar selama 10 tahun sebelum dia beralih kepada bidang perniagaan makanan dan minuman (F&B).Maazan kini menjadi pengusaha cendol di sebuah gerai di Shah Alam.“Semasa PKP, syarikat saya beritahu bahawa mereka perlu berhentikan kakitangan. Saya tidak mahu tunggu, jadi saya terus berhenti dan balik kampung.“Kemudian saya terfikir inilah masanya untuk mulakan perniagaan F&B, idea yang sudah lama dalam kepada saya.”Menceburi bidang perniagaan F&B nampaknya satu langkah kanan kepadanya, dan dia sudah pun mengetahui selok beloknya kerana kerana ketika remaja selalu membantu ibunya menjual nasi lemak.“Saya tidak fikir saya akan dapat bertahan dalam keadaan sekarang ini sekiranya saya buka perniagaan di sektor lain,” katanya kepada MalaysiaNow.Pakar ekonomi Barjoyai Bardai bersetuju mereka yang membuat peralihan kerjaya ke sektor penting akan mendapat manfaat ketika ini.“Orang ramai tidak lagi boleh bergantung pada satu kerjaya sahaja,” katanya.Menurutnya, ada faedah tambahan ketika mengusahakan kemahiran baru dan menggunakan kemahiran yang sedia ada di sektor baru.Penambahan kemahiran baru juga akan berguna jika suatu hari, mereka kembali ke bidang lama mereka.“Sebagai contoh, pengaturcara IT yang menjadi petani mungkin dapat bawa bersama teknologi kecerdasan buatan ke bidang pertanian, atau dia dapat luaskan penggunaan pengetahuannya dalam bidang pertanian dengan mengembangkan aplikasi atau perisian yang berkaitan dengan pertanian.”Seorang profesor ekonomi di Universiti Sunway Yeah Kim Leng menggesa kategori sektor perlu atau tidak, mesti dijelaskan dengan lebih terperinci.“Keperluan adalah berbeza mengikut bidang kesihatan awam, keselamatan negara, kesejahteraan, fungsi sosial dan ekonomi atau gabungan faktor-faktor ini,” katanya.“Kebiasaannya, perkhidmatan perlu merujuk kepada aktiviti asas yang kritikal untuk memenuhi keperluan asas masyarakat. Namun apakah tahap keperluan itu adalah bergantung kepada sifat masalah atau ancaman yang dihadapi.”Dalam kes pandemik Covid-19, beliau berkata kemungkinan akan ada pelaburan yang meningkat dalam penyelidikan kesihatan dan perubatan selain digitalisasi dan e-dagang di pelbagai sektor ekonomi setelah wabak berakhir.Dalam pada itu, di ladangnya, Alif dilihat gembira dengan keputusan yang diambilnya.“Apa yang saya suka tentang pertanian adalah produk kita akan sentiasa ada orang mahu. Ketika saya bekerja di sektor IT, pekerjaan saya bergantung kepada kehendak dan apa yang diberitahu klien saya.”Bagi beliau bekerja di ladang tidak begitu sukar.“Teknologi masa kini dah jadikan segalanya lebih mudah,” katanya.“Saya hanya perlu atur sistem fertigasi dan jaga tempoh waktunya.”Walaupun perubahan dalam kerjaya memudahkan ‘Alif untuk menghadapi cabaran Covid-19.Kadang-kadang dia terkenang juga akan kehidupan lamanya di sektor IT.“Sekiranya ada waktu saya ditawarkan projek IT, saya akan terima,” katanya.“Saya boleh lakukannya pada masa lapang. Tinggalkan kemahiran saya dalam bidang IT bermakna sia-sialah ilmu saya.”


150 kes baru Covid-19, 1 kematian

Kes baru Covid-19 negara kembali mencatat tiga angka iaitu 150 kes, dengan tiga kluster baru dikesan, selain satu kematian direkod dalam tempoh 24 jam lepas.Ketua Pengarah Kesihatan Dr Noor Hisham Abdullah berkata, kes baru yang dicatat itu merangkumi 146 kes tempatan terdiri daripada 124 warga Malaysia, manakala 22 kes lagi bukan warganegara.Sabah terus merupakan negeri yang mencatat kes paling tinggi iaitu 124 kes; diikuti Selangor dengan 10 kes; empat kes di Pahang; tiga kes di Kuala Lumpur; dua kes di Johor dan Sarawak; manakala satu kes dicatatkan di Melaka.“Antara pecahan kes di Sabah ialah 58 kes daripada Kluster Benteng Lahad Datu (LD) melibatkan 55 warganegara dan tiga bukan warganegara, 20 kes Kluster Bangau-Bangau melibatkan 12 warganegara dan lapan bukan warganegara;“Sejumlah 13 kes pula daripada Kluster Bakau melibatkan empat warganegara dan sembilan bukan warganegara manakala 10 kes daripada Kluster Pulau, melibatkan sembilan warganegara dan satu bukan warganegara,” katanya dalam kenyataan semalam.Selain itu, tiga kes di Pahang, dua di Johor dan masing-masing satu di Kuala Lumpur dan Melaka melibatkan kes saringan pulang dari kawasan berisiko tinggi (Sabah).Dr Noor Hisham berkata, dengan jumlah kes baru ini menjadikan kes terkumpul Covid-19 di negara ini kini 10,919 dan kes aktif dengan kebolehjangkitan ialah 950 kes.Dalam pada itu, beliau memaklumkan bagi empat kes import yang dilaporkan, tiga daripadanya adalah individu pulang dari Arab Saudi (dua kes di Kuala Lumpur dan satu di Selangor) manakala satu kes pulang dari India (dilaporkan di Kuala Lumpur melibatkan warga tempatan).Mengenai jumlah kematian, beliau berkata satu kematian baru yang dilaporkan, menjadikan jumlah kumulatif kes kematian Covid-19 negara ialah 134 kes (1.23 % daripada jumlah keseluruhan kes).“Kes kematian ke-134 (iaitu kes ke-10,491) merupakan wanita warga Malaysia berumur 81 tahun. Beliau mengalami gejala demam dan batuk berkahak pada 14 Sept dan dibawa ke Hospital Semporna pada 17 Sept.“Saringan Covid-19 didapati positif pada 22 Sept. Pada 26 Sept, kes dipindahkan ke Hospital Tawau, Sabah. Keadaan kes didapati merosot dan dipindahkan ke Unit Rawatan Rapi (ICU) pada hari yang sama. Beliau disahkan meninggal dunia pada 27 Sept pukul 12.52 pagi,” katanya.Sementara itu, beliau berkata 50 kes pulih dilaporkan hari ini, manakala enam kes positif sedang dirawat di ICU dengan empat daripadanya memerlukan bantuan pernafasan.


Takwim persekolahan mula Januari pada 2026, kata KPM

Kementerian Pendidikan (KPM) memberitahu takwim sesi persekolahan bermula pada Januari akan kembali berkuat kuasa pada tahun 2026 dengan usaha mengawalkan sesi persekolahan tahun 2024/2025 bermula pada bulan Februari.
Menteri Pendidikan Fadhlina Sidek berkata kementeriannya sedang meneliti dan merancang untuk mengembalikan takwim asal kalendar akademik bermula pada bulan Januari sebelum negara dilanda pandemik Covid-19.
Katanya, ini bagi memastikan pengajaran dan pembelajaran dapat dilaksanakan secara optimum khususnya tempoh pembelajaran selama 36 minggu untuk menyelesaikan keseluruhan kokurikulum sepanjang tahun.
Pada masa sama, Fadhlina berkata KPM juga melakukan penjajaran kepada jadual peperiksaan awam supaya ianya selari dengan perubahan kalendar akademik persekolahan selepas negara beralih ke fasa endemik.
“Jadi permintaan untuk memulakan sesi persekolahan pada Januari akan ditunaikan pada tahun 2026.
“KPM berharap dengan pengumuman ini, aspek kewangan dan ekonomi dapat dirancang oleh semua pihak yang terlibat,” katanya pada sesi pertanyaan menteri di Dewan Rakyat, hari ini.
Terdahulu, KPM memberi jaminan permulaan takwim sesi persekolahan akan kembali bermula pada Januari, namun memerlukan tempoh tertentu untuk dilaksanakan.
Permulaan takwim persekolahan itu diubah daripada Januari kepada Mac sejak 2022, selepas KPM mengumumkan sesi persekolahan 2021 dilanjutkan hingga Februari tahun berikutnya ketika sesi persekolahan terkesan akibat pandemik Covid-19 melanda seluruh negara.


PN peroleh sokongan majoriti, kerajaan perpaduan tak relevan lagi

Tiba-tiba sahaja isu kerajaan perpaduan bergema lagi. Naratif keperluan sebuah kerajaan sedemikian dengan Kabinet perang kononnya bagi melawan pandemik ditimbulkan oleh blok pembangkang yang kemudian turut disambut segelintir pemimpin Umno.Menariknya, isu ini timbul setelah Perikatan Nasional (PN) berjaya memperoleh majoriti 114 ahli Parlimen bagi membolehkan sebuah kerajaan baru dibentuk dengan Ismail Sabri Yaakob dicalonkan sebagai perdana menteri.Sebelum ini, blok pembangkang langsung tidak berminat dengan sebarang bentuk kerjasama dengan parti-parti politik lain bagi membolehkan kerajaan meneruskan segala perancangan dan usaha memerangi Covid-19 dan membawa negara keluar daripada pandemik itu.Ketika kerajaan PN diancam dengan undi percaya dan pada masa yang sama segala program pemulihan sedang rancak berjalan menuju kepada sasaran imuniti kelompok, perdana menteri ketika itu Muhyiddin Yassin pernah membuat tawaran persefahaman rentas parti (bi-partisan) kepada parti-parti pembangkang tetapi ditolak mentah-mentah.Tawaran tersebut bertujuan membolehkan segala usaha ke arah pemulihan negara yang sedang berjalan mengikut landasan perancangan tidak terganggu dan terencat.  Program Imunisas Covid-19 Kebangsaan (PICK) sebagai contoh berjalan mengikuti jadual malah pada satu-satu ketika berjaya melepasi sasaran yang ditetapkan.Walaupun intipati tawaran tersebut sebahagian besarnya memenuhi tuntutan dan kehendak perjuangan blok pembangkang selama ini, mereka tidak berminat kerana merasakan kerajaan PN perlu ditumbangkan dan diganti dengan Pakatan Harapan (PH) dalam undi percaya di Dewan Rakyat nanti.Bagaimanapun perkara tersebut tidak berlaku. Walaupun Muhyiddin meletak jawatan sehingga kerajaan tumbang, Ismail dipilih sebagai calon perdana menteri baru setelah memperoleh sokongan majoriti ahli Parlimen. Ketua pembangkang Anwar Ibrahim berputih mata lagi.Setelah terang-terangan tewas, blok pembangkang mula menghidupkan balik naratif keperluan pembentukan sebuah kerajaan perpaduan yang kononnya bertujuan menangani pandemik Covid-19. Sedangkan semua yang disebut itu telah dan sedang dilaksanakan oleh kerajaan PN menerusi Pelan Pemulihan Negara yang jelas menampakkan kejayaan terutama dalam aspek pemberian vaksin kepada rakyat.Sebagai contoh, setakat semalam Operasi Lonjakan Kapasiti yang dilancarkan bulan lalu, sejumlah 76.2% penduduk dewasa di Selangor, Kuala Lumpur dan Putrajaya sudah menerima lengkap dua dos. Menurut Jawatankuasa Khas Jaminan Akses Bekalan Vaksin Covid-19 (JKJAV), sebanyak 51.6% atau 12.07 juta populasi dewasa negara ini telah melengkapkan dos suntikan vaksin Covid-19 setakat semalam.Hari ini blok pembangkang mula menjaja cerita palsu kononnya kerajaan pimpinan Ismail nanti tetap tidak stabil walaupun memperoleh majoriti kerana itu perlu ditubuhkan sebuah kerajaan perpaduan yang melibatkan semua parti politik termasuk pembangkang.Apakah cadangan yang sama akan dikemukakan oleh pembangkang jika ketika ini Anwar memperoleh majoriti sokongan untuk jawatan perdana menteri? Sudah tentu tidak akan berlaku sama sekali. Waima majoriti satu undi pun, mereka tetap akan kata pembangkang kukuh dan stabil!Cadangan pembentukan kerajaan perpaduan, kerajaan interim, Kabinet Perang dan pelbagai bentuk kerajaan impian blok pembangkang sudah menjadi akademik dan tidak relevan lagi kerana PN sudah berjaya mengumpul majoriti sokongan.Sokongan ke atas Ismail adalah sah malah setiap ahli Parlimen yang menyokongnya sudah dipanggil menghadap Yang di-Pertuan Agong semalam. Oleh kerana itu perdana menteri baru perlu dilantik segera dan tidak boleh dilengah-lengahkan lagi. Banyak tugas yang menunggu Ismail terutama yang melibatkan Pelan Pemulihan Negara yang sedang rancak berjalan dan sudah menghampiri sasaran.Segala program pemulihan bagi menyelamatkan nyawa rakyat, mengembalikan kehidupan rakyat dan memulihkan ekonimi negara perlu diperhebatkan semula dan tidak boleh terganggu lagi dengan episod-episod politik baru yang cuba dicetuskan oleh sesiapa sahaja. Barisan Kabinet baharu perlu diberi peluang untuk meneruskan tugas dan tanggungjawab kepada rakyat yang ketika ini terkesan teruk akibat penangan pandemik.Rakyat sudah terlalu muak dengan kemelut politik yang dicetuskan oleh ahli-ahli politik gila kuasa dan segelintir individu berkepentingan yang mementingkan hawa nafsu sendiri daripada nyawa rakyat. Dan untuk kesekian kalinya juga, blok pembangkang perlu berpijak di bumi nyata, mengakui mereka tidak pernah mempunyai `angka yang menyakinkan’ sampai bila-bila pun sebelum dan selepas ini.Saladin Hassan Saleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kabinet akan putuskan isu berkait pelawat luar negara, kata menteri kesihatan

Sebarang keputusan berkaitan ketibaan pelawat luar negara khususnya dari China perlu dibincangkan secara komprehensif dan diputuskan di peringkat Kabinet, kata Menteri Kesihatan Dr Zaliha Mustafa.
Beliau berkata keputusan itu perlu dibuat secara bersama dengan mengambil input daripada pelbagai kementerian dan bukan hanya Kementerian Kesihatan (KKM) sahaja kerana ia melibatkan aspek ekonomi, pelancongan serta keselamatan rakyat.
Katanya beliau telah berjumpa dengan Perdana Menteri Anwar Ibrahim bagi sesi taklimat berkaitan isu pelawat luar negara yang akan dibangkitkan dalam mesyuarat Kabinet esok.
“Esok, kita akan bentangkan fakta yang kita ada dan sebarang kemungkinan berkaitan. Insya Allah kita harap ada satu keputusan terbaik yang mengimbangkan dari sudut sains dan data serta persepsi masyarakat,” katanya.
Beliau berkata demikian pada sidang media selepas mengadakan lawatan ke Lapangan Terbang Antarabangsa Kuala Lumpur (KLIA) dan Lapangan Terbang Antarabangsa Kuala Lumpur 2 (klia2), di Sepang semalam.
Lonjakan ketara kes Covid-19 di China mengundang kegusaran banyak pihak termasuk rakyat Malaysia yang mahu kerajaan mengambil langkah kawalan terbaik seperti melakukan ujian saringan Covid-19 sebaik pelawat tiba di pintu sempadan negara.
Dr Zaliha berkata ketibaan pelancong luar negara di kedua-dua lapangan terbang itu dipantau tanpa sebarang diskriminasi setakat ini dan sekiranya didapati tidak sihat mereka akan dihantar ke fasiliti kesihatan terdekat.
Menurutnya beliau berpuas hati dengan langkah yang dilaksanakan buat masa ini berkaitan pencegahan Covid-19.
Beliau turut menasihatkan rakyat Malaysia supaya mengambil langkah pencegahan seperti disarankan KKM iaitu pemakaian pelitup muka dan menerima dos penggalak, selain menjaga kesihatan kendiri.


11 lagi kematian, 2,726 dilaporkan sembuh

Sebanyak 1,704 kes baru Covid-19 dikesan hari ini termasuk sembilan jangkitan import, menjadikan angka keseluruhan penularan dalam negara berjumlah 119,077 kata Ketua Pengarah Kesihatan Dr Noor Hisham Abdullah.Katanya, sebanyak 2,726 pesakit pulih dan dibenarkan pulang, menjadikan jumlah keseluruhan angka sembuh 97,218 kes atau 81.6%.“Selangor melaporkan kes harian tertinggi iaitu sebanyak 673 kes atau 39.5%.“Ini diikuti Sabah sebanyak 316 kes (18.5) dan Johor 179 kes (10.5%),” katanya dalam satu kenyataan.Katanya, kes aktif dengan kebolehjangkitan pula berjumlah 21,365.“Daripada jumlah itu 124 pesakit di tempatkan di Unit Rawatan Rapi termasuk 51 memerlukan bantuan alat pernafasan,” katanya.Dukacita dimaklumkan terdapat 11 lagi kematian dilaporkan, menjadikan jumlah mangsa yang maut meningkat kepada 494 orang.“Enam kes kematian dilaporkan di Selangor, masing-masing dua kes di Sabah dan Johor serta satu di Kedah,” katanya.Noor Hisham berkata terdapat sembilan lagi kluster baru dikesan termasuk tiga dilaporkan di Johor melibatkan Kluster Belati, Kluster Wawasan Gading dan Kluster Rengit Sentral.“Masing-masing dua kluster dikesan di Selangor (Kluster Tapak Bina Perdana Avenue dan Kluster Osmo Jaya) dan di Kelantan (Kluster Manik, dan Kluster Paloh Tumpat),” katanya.Baki dua lagi kluster adalah Kluster Lintas Seraya di Sabah dan Kluster Stutong di Sarawak.


Ketua penerangan Umno persoal kerjasama dengan Anwar

Pemimpin Umno mempersoalkan isu kerjasama dengan Pakatan Harapan (PH) dan mengingatkan parti itu tidak perlu menari mengikut rentak orang lain.Ketua penerangan Umno Shahril Hamdan berkata keputusan parti itu untuk menolak kerjasama dengan Bersatu tak bermaksud mesti terus bersama dengan orang lain.Shahril turut menegaskan keputusan dasar Perhimpunan Agung Umno (PAU) 2019 masih terpakai dan kenyataan semua pemimpin tertinggi Umno berkali-kali menyebut tidak timbul kerjasama dengan PKR dan DAP.“Jika DS Anwar Ibrahim masih mahu mencanang kononnya ada rundingan dan kerjasama rasmi politik dengan Umno, itu adalah hak beliau untuk bercakap sepertimana selama ini beliau tak henti-henti mengatakan bahawa beliau ada majoriti di Parlimen.“Kita tidak perlu menari mengikut rentak orang lain sebaliknya memberi tumpuan penuh kepada pengukuhan dalaman parti sendiri, disamping berusaha keras memenangi keyakinan rakyat,” kata Shahril.Anwar baru-baru ini mengakui PKR dan Umno telah mengadakan beberapa rundingan tentang kemungkinan bekerjasama selepas mendapat sokongan daripada kenyataan Presiden Umno Ahmad Zahid Hamidi dan Najib Razak.Kenyataan mereka berdua dilihat sebagai penjajaran baru politik bersama pemimpin PKR tersebut.“Dalam perbincangan awal ini, apa yang saya dapat kesan? Ia satu yang positif. Sebab kita lebih faham mereka (Umno), dan mereka lebih faham kita,” kata Anwar dalam sebuah temubual baru-baru ini.


Kerajaan, politik tak stabil beri ruang kumpulan Sulu 'serang' negara, kata menteri

Ketidakstabilan kerajaan dan pergolakan politik dalam negara akan memberi ruang kepada kumpulan Sulu untuk "menyerang" dan merampas lebih banyak aset negara, kata Menteri di Jabatan Perdana Menteri (Undang-Undang dan Reformasi Institusi) Azalina Othman.
Beliau berkata tindakan kumpulan itu yang mengganggu gugat harta negara, bertujuan menakutkan rakyat dan merompak aset negara.
“Mereka melihat kalau Malaysia tidak bersatu, ada pergolakan politik dan tiada kerajaan yang stabil mereka akan serang kita. Itu sebab kita perlu terima titah Yang di-Pertuan Agong, tunjukkan kita akan mentadbir dan membawa kebaikan untuk negara.
“Kalau kita tidak stabil sebagai kerajaan, mereka akan mengancam aset negara. Ingat bukan sahaja Petronas, banyak lagi aset kita yang mereka tengah lihat,” katanya ketika menggulung perbahasan Usul Menjunjung Kasih Titah Diraja bagi kementerian itu di Dewan Rakyat, semalam.
Mengulas lanjut, memetik dokumentari terbitan sebuah agensi media antarabangsa mengenai tuntutan Kumpulan Sulu, Azalina berkata kumpulan itu mengaku mereka rakyat Filipina.
Azalina berkata dokumentari itu mengenai insiden di Lahad Datu, Sabah dan mengaitkannya dengan arbitrasi komersial yang dikemukakan lapan individu (penuntut).
“Dalam dokumentari tersebut, dia (ahli kumpulan) sendiri mengaku mereka adalah rakyat Filipina. Ini adalah isu kedaulatan yang sepatutnya kita berlawan di mahkamah tentang kedaulatan, bukannya di mahkamah komersial (arbitrasi),” katanya.
Kumpulan Sulu sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.
Mereka membawa perkara tersebut kepada timbang tara Sepanyol pada 2019 dan kemudiannya penimbang tara Dr Gonzalo Stampa yang dilantik oleh kumpulan individu berkenaan, membuat keputusan memihak kepada pihak mereka (penuntut).
Keputusan itu digunakan untuk merampas aset Petronas di Luxembourg.
Malaysia kemudiannya telah menggunakan semua remedi undang-undang yang ada, untuk membatalkan dua anugerah yang diberi oleh Stampa.


Umno pecat pemimpin digugurkan dari senarai calon PRU15

Umno hari ini memecat empat orang pemimpinnya yang mencalonkan diri di bawah parti lain selepas nama mereka tidak lagi dicalonkan pada Pilihan Raya Umum ke-15 (PRU15) yang diadakan pada 19 November ini.
Dalam sebuah kenyataan, Setiausaha Agung Umno Ahmad Maslan berkata mereka termasuk Zahidi Zainul Abidin, Shahidan Kassim, Ismail Abd Muttalib dan Azhar Ahmad.
Menurutnya, pengguguran keahlian mereka ini adalah selaras dengan fasal 20:11 perlembagaan Umno yang menyatakan keahlian mereka dalam akan gugur jika “bertanding sebagai calon bebas atau parti lawan.”
“Dengan pengguran keahlian ini, jawatan mereka di peringkat Umno bahagian akan dipangku oleh timbalan ketua Umno bahagian berkenaan,” katanya sambil menambah ahli yang didapati mengiringi keempat-empat mereka ketika hari penamaan calon Sabtu lalu boleh disifatkan sebagai menyokong parti lawan dan siasatan terhadap mereka sedang dibuat.
Sebelum ini, penyandang kerusi Parlimen Arau Shahidan, Ismail (Maran) menyatakan mereka akan bertanding atas tiket Perikatan Nasional selepas nama mereka tidak lagi dicalonkan oleh Umno.
Sementara Zahidi akan bertanding sebagai calon bebas bagi mempertahankan kerusi Parlimen Padang Besar.
Manakala Azhar pula mengumumkan akan bertanding sebagai calon bebas di kerusi DUN Kuala Perlis.
Nama mereka digugurkan daripada senarai calon Barisan Nasional di mana ia dilihat sebagai penyingkiran pemimpin yang tidak sehaluan dengan Presiden Umno Ahmad Zahid Hamidi.


Singapura gantung peraturan rentas sempadan dengan Malaysia mulai Isnin

Singapura akan menggantung peraturan Laluan Hijau Timbal Balik (RGL) dengan tiga negara termasuk Malaysia selama tiga bulan mulai 1 Feb ini, menurut Kementerian Luar (MFA) republik itu hari ini.Dua negara lain ialah Jerman dan Korea Selatan, menurut MFA dalam satu kenyataan di Singapura.“Kerajaan Singapura akan mengkaji semula peraturan RGL pada penghujung tempoh penggantungan,” menurut kementerian itu.Kementerian itu memaklumkan bahawa pelawat yang diluluskan untuk memasuki Singapura di bawah peraturan itu boleh terus melakukannya.MFA turut menyatakan bahawa kerajaan Singapura akan terus memantau situasi global dan menyesuaikan langkah-langkah sekatan sempadannya bagi menangani risiko kes import Covid-19 dan penularan jangkitan kepada komuniti.Sebarang perubahan pada langkah sekatan sempadan akan dikemas kini di laman web SafeTravel dan pelawat disaran supaya melayari laman web itu untuk mengetahui langkah terkini yang dikeluarkan, menurut MFA.Selain tiga negara berkenaan, Singapura turut melaksanakan peraturan RGL dengan Brunei, Indonesia, Jepun dan enam wilayah di China.RGL bertujuan memudahkan perjalanan merentas sempadan bagi jangka masa pendek untuk tujuan perniagaan penting dan perjalanan rasmi.Setakat 29 Jan, Singapura melaporkan 59,449 kes positif Covid-19 dengan 2,628 diklasifikasikan sebagai kes import, 2,313 kes dalam komuniti dan 54,508 melibatkan penghuni asrama.


Najib gagal batal notis kebankrapan LHDN berhubung cukai RM1.69 bilion

Bekas perdana menteri, Najib Razak gagal mendapatkan penangguhan berhubung keputusan mahkamah yang berkaitan dengan tuntutan cukai kerajaan sebanyak RM1.69 bilion terhadap dirinya dan Lembaga Hasil Dalam Negeri (LHDN) boleh meneruskan notis kebankrapan terhadapnya.Keputusan itu dimaklumkan melalui sebuah kenyataan mahkamah yang disampaikan oleh hakim Mahkamah Tinggi Kuala Lumpur Ahmad Bache melalui e-mel kepada pasukan peguam yang mewakili Najib dan LHDN.Sebelum ini Najib mengemukakan permohonan berkenaan atas alasan notis yang dikeluarkan LHDN bertarikh 4 Februari sebagai berniat jahat, menindas dan penyalahgunaan proses mahkamah dan mendakwa notis itu merupakan taktik konspirasi politik yang bertujuan untuk merosakkan karier politiknya.Najib sebelum itu berkata notis muflis LHDN yang diserahkan kepadanya bagai “menabur garam ke luka ketidakadilan yang masih berdarah”, dan beliau menjadi “mangsa ketidakadilan”.LHDN memfailkan notis kebankrapan di Mahkamah Tinggi di Kuala Lumpur terhadap Najib selaku penghutang.Berdasarkan notis itu, Najib perlu membayar RM1.69 bilion dengan 5% kadar faedah setahun atas jumlah baki dari 22 Julai 2020 (tarikh keputusan Mahkamah Tinggi) hingga 4 Februari 2021 iaitu RM45.9 juta serta kos RM15,000 dan setakat 4 Februari 2021, jumlah itu menjadi RM1,738,804,204.16.Pada 22 Julai tahun lalu, Mahkamah Tinggi memutuskan Najib perlu membayar tunggakan cukai tambahan bagi tempoh 2011 hingga 2017 berjumlah RM1.69 bilion selepas membenarkan permohonan LHDN untuk memasukkan penghakiman terus terhadapnya.Penghakiman terus ialah apabila mahkamah memutuskan kes tertentu melalui hujahan tanpa mendengar keterangan saksi dalam perbicaraan.Najib memfailkan rayuan terhadap keputusan Mahkamah Tinggi itu di Mahkamah Rayuan yang menetapkan 16 Jun ini untuk pendengaran.Mengikut Seksyen 103 (2) Akta Cukai Pendapatan 1967 (ITA), seseorang yang diperintahkan membayar taksiran itu perlu menjelaskan bayaran tersebut kepada LHDN walaupun rayuan difailkan.


‘Bukan suara saya’, Johari Ghani nafi klip audio tular dakwa Umno ditawarkan kementerian, agensi utama

Rakaman audio lima minit tular yang didengar kononnya Johari Ghani mendakwa partinya ditawarkan sekurang-kurangnya empat portfolio utama dalam Kabinet Perdana Menteri Anwar Ibrahim kini tersebar di media sosial, walaupun ahli Majlis Tertinggi Umno itu menafikan bahawa adalah suaranya.
“Tetapi tuan-tuan dan puan-puan, semalam tawaran kepada Umno adalah, Umno menteri kewangan, Umno menteri Kementerian Dalam Negeri (KDN), Umno menteri pembangunan luar bandar (KPLB), Umno menteri pelajaran (KPM),” klip dengan suara yang mirip Jhari itu didengar bercakap, sambil menambah Umno bakal mengepalai agensi-agensi kerajaan lain seperti Tabung Haji, Felda dan Risda.
Klip tersebut dipercayai dirakam sehari selapas Sultan Abdullah Sultan Ahmad Shah bertemu dengan Anwar dan Muhyiddin Yassin di mana pengerusi Perikatan Nasional (PN) itu menolak cadangan pembentukan “kerajaan perpaduan.”
Ketika dihubungi, Johari bagaimanapun menafikan suara tersebut adalah miliknya.
"Bukan suara saya (not my voice)," katanya ringkas apabila dihubungi MalaysiaNow.
Suara dalam klip tersebut kemudiannya menolak soalan bahawa Umno “menyerah”kepada DAP.
“DAP yang melukut kepada kita, kita tak lapaq melukut dengan DAP. Kalau depa cakap banyak, kita tarik handbrake, mampus runtuh kerajaan ini,” kata rakaman itu.
Kenyataan yang ditandatangani Setiausaha Agung Umno Ahmad Maslan pada 24 November lalu berkata ahli Majlis Kerja Tertinggi Umno sebulat suara bersetuju untuk menyertai kerajaan perpaduan yang tidak diterajui Muhyiddin, satu langkah yang dilihat menunaikan tuntutan Zahid untuk bergabung dengan Anwar.
Langkah tersebut disambut sepi oleh hampir keseluruhan pemimpin Umno yang berkata mereka akan membantah sebarang kerjasama dengan Anwar atau PH, di mana bekas perana menteri Ismail Sabri Yaakob dan bekas menteri pertahanan Hishammuddin Hussein berkata mereka sanggup dipecat.
Anwar mengangkat sumpah jawatan perdana menteri pada 24 November, mengakhiri empat hari kemelut politik berhubung pelantikan perdana menteri baru selepas tiada gabungan yang mendapat majoriti mudah pada pilihan raya umum baru-baru ini.
Istana Negara memberikan tempoh 24 jam kepada pemimpin parti politik untuk menyerahkan akuan berkanun (SD) bagi meyakinkan Agong mereka mempunyai majoriti.
Bagaimanapun, penyerahan 115 SD oleh Muhyiddin ditolak oleh Istana Negara, di mana Agong mencadangkan supaya Anwar dan Muhyiddin membentuk kerajaan perpaduan yang ditolak oleh PN.
Keputusan pilihan raya baru-baru ini menyaksikan BN kalah teruk kepada lawannya dari Bersatu dan PAS di kubu-kubu kuat Umno yang terdiri daripada pengudni majoriti Melayu.
Gabungan itu hanya berjaya memenangi 30 kerusi, kurang dari setengah daripada 79 kerusi dimenanginya pada 2018 sekali gus menumbangkannya di Putrajaya.


Kes denggi meningkat 8.9% minggu lalu

Jumlah kes demam denggi yang dilaporkan pada minggu epidemiologi (ME) ke-47 meningkat sebanyak 8.9% iaitu 1,734 kes berbanding 1,593 pada minggu sebelumnya.
Ketua Pengarah Kesihatan Dr Noor Hisham Abdullah berkata tiada kematian akibat komplikasi demam denggi dilaporkan pada minggu tersebut.
Beliau berkata kumulatif kes demam denggi yang dilaporkan sehingga kini adalah 56,304 kes berbanding 23,547 bagi tempoh sama tahun lepas iaitu peningkatan sebanyak 139.1% manakala sebanyak 37 kematian akibat komplikasi denggi dilaporkan berbanding 18 kematian bagi tempoh sama pada 2021.
"Sebanyak 54 lokaliti hotspot dilaporkan pada minggu ini berbanding 61 lokaliti hotspot pada minggu sebelumnya dengan 25 lokaliti hotspot berada di Selangor, 19 di Sabah, tujuh di Wilayah Persekutuan Kuala Lumpur dan Putrajaya, dua di Perak dan satu di Sarawak," katanya dalam kenyataan hari ini.
Dr Noor Hisham berkata survelan chikungunya merekodkan sebanyak 18 kes pada ME ke-47 dengan 11 kes dari Pulau Pinang, Selangor (empat) dan masing-masing satu kes dari Wilayah Persekutuan Kuala Lumpur dan Putrajaya, Negeri Sembilan serta Melaka.
"Jumlah kumulatif kes chikungunya sehingga kini adalah 710 kes. Bagi survelan zika, sebanyak 1,939 sampel darah dan 17 sampel urin telah dijalankan saringan zika dan hasil kesemuanya adalah negatif," katanya.
Beliau berkata taman rekreasi dan taman permainan masih berisiko menjadi tempat punca jangkitan demam denggi kerana mempunyai sampah serta bekas-bekas terbiar yang dibuang di persekitaran.
Katanya amalan membuang bekas-bekas terpakai merata-rata termasuk di tanah lot kosong boleh mengancam kesihatan melalui jangkitan seperti demam denggi dan chikungunya serta mengganggu kelestarian alam sekitar.
Oleh itu, Dr Noor Hisham berkata setiap isi rumah perlu memupuk budaya memelihara kebersihan dengan tidak membuang sampah merata-rata sejak dari kecil agar menjadi kebiasaan ketika usia dewasa.
Beliau berkata individu yang melakukan riadah di taman-taman rekreasi perlu menggunakan perlindungan diri seperti memakai repelan pada kulit apabila melakukan riadah terutama pada waktu puncak gigitan nyamuk iaitu antara pukul 5 pagi hingga 7 pagi dan 5 petang hingga 7 malam.


Rusia panggil duta Belanda berhubung siasatan MH17

Rusia pada Jumaat memanggil duta Belanda atas apa yang digelar "percubaan obsesif" oleh pihak berkuasa Belanda yang mengambil sikap bertanggungjawab ke atas pesawat Malaysian Airlines MH17 yang ditembak jatuh di Ukraine pada 2014.
Melalui satu kenyataan, kementerian luar Rusia mendakwa pasukan penyiasat bersama yang ditubuhkan itu mempunyai niat politik.
Minggu lepas, pendakwa raya di The Hague berkata mereka menemui "petunjuk kukuh" bahawa Presiden Rusia Vladimir Putin telah meluluskan penggunaan sistem peluru berpandu BUK Rusia yang digunakan untuk menembak jatuh pesawat malang itu di timur Ukraine pada 2014.
Memanggil duta tidak akan dapat mengubah tekad Belanda bagi membawa mereka yang bertanggungjawab menjatuhkan pesawat itu ke muka pengadilan, kata Naib Perdana Menteri Belanda Sigrid Kaag.
"Kami sedang mencari keadilan antarabangsa, dan kami mahu bongkar kebenaran buat mangsa dan ahli keluarga mereka," kata Kaag kepada pemberita di The Hague.
"Ini semua sebahagian daripada permainan diplomasi, tetapi kami tahu apa yang kami perjuangkan. Duta besar akan dengar mesej mereka dan sampaikan kepada kami."
Pada 17 Julai, 2014, pesawat penumpang MH17 ditembak jatuh oleh sistem peluru berpandu BUK Rusia ketika ia melintasi ruang udara timur Ukraine dari Amsterdam ke Kuala Lumpur, membunuh kesemua 298 penumpang dan anak kapal.


Dianggap 'underdog', Khairy tekad laksana misi sukar di Sungai Buloh

Meskipun menyifatkan diri sebagai calon bukan pilihan atau "underdog", Khairy Jamaluddin tekad untuk melakukan misi sukar menawan Parlimen Sungai Buloh pada Pilihan Raya Umum ke-15 (PRU15) ini.
“Saya datang sebagai underdog, tetapi saya yakin, jika kita bersatu, bekerja kuat, yakinkan pengundi, kita dapat tawan Sungai Buloh pada 19 Nov ini,” katanya.
Beliau berkata demikian dalam Majlis Bersama KJ di Parlimen Sungai Buloh malam tadi.
Katanya tugas menawan kerusi Parlimen itu bukan mudah kerana majoriti undi dimenangi pihak lawan sebelum ini melebihi 20,000 undi.
Khairy yang juga Menteri Kesihatan berkata beliau akan melancarkan manifesto "Kata Janji (KJ)" yang meliputi pendidikan, menangani banjir, infrastruktur dan kesejahteraan ekonomi Parlimen Sungai Buloh pada minggu depan.


Korban banjir Pakistan lepasi 900 orang

Hujan monsun dan banjir mengorbankan 903 orang di Pakistan sejak Jun, kata menteri perubahan iklim negara itu Sherry Rehman.
Angka kematian termasuk 326 kanak-kanak dan 191 wanita, dan mereka yang cedera ialah 1,293 orang.
"Hujan lebat telah menyebabkan krisis kemanusiaan di negara ini," kata Sherry dalam satu hantaran di Twitter pada Rabu.
Wilayah selatan Sindh telah melaporkan angka kematian tertinggi iaitu seramai 293 orang, diikuti 230 kematian di Balochistan, 169 di Khyber Pakhtunkhwa (KPK) dan 164 di Punjab.
Menurut laporan media tempatan, berjuta-juta orang memerlukan bantuan, tempat perlindungan dan barangan bantuan.
Banjir turut menyebabkan kerosakan meluas jalan raya dan infrastruktur lain serta memusnahkan ribuan rumah.